AN COIMISIÚN EORPACH An Bhruiséil,5.5.2021 COM(2021) 223 final 2021/0114(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le fóirdheontais eachtracha a shaobhann an margadh inmheánach {SEC(2021) 182 final} - {SWD(2021) 99 final} - {SWD(2021) 100 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá an tAontas Eorpach (AE) fite fuaite ina chéile leis an ngeilleagar domhanda. Agus trádáil earraí agus seirbhísí dar luach EUR 5 984 billiún aige in 2019, is ionann é agus 16.4 % den trádáil fhoriomlán dhomhanda. Dá thoradh sin, is ionann trádáil agus beagnach 35 % d’olltáirgeacht intíre (OTI) an Aontais, agus 35 mhilliún post san Aontas ag brath ar onnmhairí. Cuireann sreabhadh táirgí, seirbhísí agus caipitil isteach san Aontas agus amach lena fhás trí iomaíochas a fheabhsú, poist a chruthú, nuálaíocht a spreagadh agus margaí nua a oscailt. In 2017 ba é AE28 an ceann scríbe do thrian de stoic infheistíochta an domhain agus ina bhfuil thart ar 100 000 cuideachta faoi úinéireacht eintitis eachtracha. Is foinse fáilte fostaíochta (16 mhilliún post), fás agus iomaíochas í an infheistíocht dhíreach eachtrach (IDE). Le margadh aonair atá láidir, oscailte agus iomaíoch, cuirtear ar chumas cuideachtaí Eorpacha agus eachtracha araon dul san iomaíocht ar bhonn fiúntais a mhéid a áirithítear cothrom iomaíochta sa mhargadh inmheánach. Dá réir sin, an 10 Márta 2020, thíolaic an Coimisiún straitéis thionsclaíoch nua don Eoraip, straitéis ina ndearnadh conair a leagan amach faoina bhféadfadh tionscal an Aontais na haistrithe glasa agus digiteacha a threorú ar bhonn iomaíochta, margaí oscailte, taighde agus teicneolaíochtaí ceannródaíocha domhanda, agus margadh aonair láidir. Tá múnla de neamhspleáchas straitéiseach oscailte á shaothrú ag an Aontas trí chóras an rialachais eacnamaíoch dhomhanda a mhúnlú agus trí chaidreamh déthaobhach a fhorbairt a rachaidh chun tairbhe an dá thaobh, agus ag an am céanna a mhargadh inmheánach a chosaint ó chleachtais éagóracha agus drochúsáide. Leis an Teachtaireacht maidir leis an athbhreithniú ar an mbeartas trádála a glacadh an 18 Feabhra 2021, leagadh amach an treo do bheartas trádála oscailte, inbhuanaithe agus teanntásach, ag cur leis an oscailteacht mar rogha straitéiseach agus ag an am céanna tá na huirlisí ann chun cleachtais éagóracha trádála a chomhrac. Le blianta beaga anuas, is cosúil, i gcásanna áirithe, go raibh tionchar saofa ag fóirdheontais eachtracha ar mhargadh inmheánach an Aontais, rud a chruthaigh éagothroime iomaíochta. Cé go bhfuil easpa ghinearálta sonraí iontaofa fós ann maidir le fóirdheontais arna ndeonú ag tríú tíortha, tá líon na gcásanna ag dul i méid a bhfuil an chosúlacht orthu gur éascaigh fóirdheontais eachtracha éadáil ghnóthais an Aontais, go raibh tionchar acu ar chinntí infheistíochta, gur saobhadh trádáil seirbhísí nó gur imríodh tionchar ar shlí eile ar iompar a dtairbhithe i margadh an Aontais, chun aimhleasa na hiomaíochta córa. Sa chomhthéacs sin, is féidir fóirdheontais eachtracha a bheith i bhfoirmeacha éagsúla, e.g. iasachtaí atá saor ó ús, ráthaíochtaí Stáit neamhtheoranta, díolúintí cánach nó laghduithe cánach i ndáil le hinfheistíochtaí coigríche nó trádáil nó cistiú tiomnaithe Stáit. I mórchuid cásanna, bheadh fadhbanna ag baint leo dá ndeonódh na Ballstáit iad agus dá ndéanfaí measúnú orthu faoi rialacha an Aontais maidir leis an státchabhair. Ó 2017 i leith, tá an tAontas i mbun cainteanna tríthaobhacha leis na Stáit Aontaithe agus leis an tSeapáin chun feabhas a chur ar an gcomhar iltaobhach i roinnt príomhréimsí. I mí an Mheithimh 2018, thug an Chomhairle Eorpach sainordú don Choimisiún ‘chun nuachóiriú EDT a shaothrú d’fhonn cuspóirí an EDT a dhéanamh níos ábhartha agus níos oiriúnaí do dhomhan atá ag athrú, agus éifeachtacht an EDT a neartú’. I mí Eanáir 2020, chomhaontaigh ionadaithe sinsearacha trádála an Aontais, na Stát Aontaithe agus na Seapáine gur gá rialacha na hEagraíochta Domhanda Trádála (EDT) maidir le fóirdheontais thionsclaíocha a neartú. Sa chomhthéacs sin, tá sé beartaithe ag an Aontas tús a chur leis an obair chun rialacha an EDT a fhorbairt chun aghaidh a thabhairt ar réimse saobhadh iomaíoch mar gheall ar idirghabháil an stáit sa gheilleagar, lena n‑áirítear fóirdheontais thionsclaíocha, mar a leagtar amach san Iarscríbhinn a ghabhann leis an Teachtaireacht maidir leis an Athbhreithniú ar an mBeartas Trádála. I bhfianaise an dúshláin atá ann teacht ar réiteach iltaobhach ar fhóirdheontais laistigh de thréimhse ama réasúnach, gheall an Coimisiún (mar chuid den straitéis thionsclaíoch nua don Eoraip) féachaint ar an mbealach is fearr le sásraí agus uirlisí frith‑fhóirdheontais an Aontais a neartú. An 17 Meitheamh 2020, ghlac an Coimisiún páipéar bán maidir le fóirdheontais eachtracha chun an tsaincheist a fhiosrú, chun díospóireacht phoiblí a sheoladh agus chun réitigh fhéideartha a mholadh. Déantar tuairisc sa pháipéar bán agus, ar bhealach níos mionsonraithe, i Roinn 2 den tuarascáil ar an measúnú tionchair a ghabhann leis an togra reatha seo ar bhearna reachtaíochta i rialacha an Aontais maidir le hiomaíocht, trádáil agus soláthar poiblí, rud a chuireann cosc éifeachtach ar an Aontas beart a dhéanamh i gcás ina mbíonn fóirdheontais eachtracha ina gcúis le saobhadh sa mhargadh inmheánach, lena n‑áirítear trí chomhchruinnithe nó tairiscintí soláthair a mhaoiniú. Tugtar ar aird sa pháipéar bán, cé go bhfuil deonú tacaíochta ó údaráis na mBallstát faoi réir rialú Státchabhrach an Aontais, nach bhfuil aon chóras inchomparáide i bhfeidhm maidir le tacaíocht arna deonú ag tíortha nach Ballstát den Aontas iad. Fágann sé sin go mbíonn gnóthais atá ag gabháil do ghníomhaíocht eacnamaíoch san Aontas gan fóirdheontais faoi mhíbhuntáiste vis‑à‑vis tairbhithe fóirdheontas eachtrach. Sainaithníodh a thuilleadh sa pháipéar bán fadhbanna a bhaineann le rochtain ar chistiú ón Aontas ag oibreoirí a fhaigheann fóirdheontais eachtracha, rud a d’fhéadfadh an iomaíocht do chistí an Aontais a shaobhadh. Tugtar ar aird sa mheasúnú tionchair a ghabhann leis an togra seo go mbeidh feidhm ag aon bhearta de chuid an Aontais a thugann aghaidh ar éifeachtaí saofa fóirdheontas eachtrach i soláthar poiblí maidir le caiteachas buiséid an Aontais faoi bhainistíocht chomhroinnte arna dháileadh trí sholáthar poiblí. Tá bainistíocht dhíreach chistí an Aontais faoi réir Rialachán Airgeadais an Aontais Eorpaigh. Féachfaidh an Coimisiún an bhféadfaí leasuithe ar an Rialachán Airgeadais a mholadh do na comhreachtóirí le linn an chéad athbhreithnithe eile, chun tionchar na bhfóirdheontas eachtrach a chur san áireamh. A mhéid a dháiltear cistiú ón Aontas trí sholáthar poiblí faoi bhainistíocht chomhroinnte, thabharfaí aghaidh ar shaobhadh a d’fhéadfadh a bheith ann trí fhorálacha soláthair phoiblí an togra seo. Tá moltaí déanta le déanaí ag roinnt Ballstát maidir le gníomhaíocht arb é is aidhm dóibh aghaidh a thabhairt ar an saobhadh a d’fhéadfadh a bheith ann ó fhóirdheontais eachtracha. Ina theannta sin, mhol Coimisiún Mhonaplachtaí na Gearmáine ionstraim Státchabhrach eachtraí chun aghaidh a thabhairt ar na héifeachtaí diúltacha a bhíonn ag fóirdheontais eachtracha ar an margadh inmheánach. D’ardaigh na comhreachtóirí ceist na bhfóirdheontas eachtrach roinnt uaireanta freisin. Rinne an Chomhairle tagairt do pháipéar bán an Choimisiúin ina conclúidí an 11 Meán Fómhair 2020 agus, ina conclúidí an 1‑2 Deireadh Fómhair 2020, d’iarr an Chomhairle Eorpach go mbeadh ‘ionstraimí breise ann chun aghaidh a thabhairt ar na hiarmhairtí saobhacha a bhíonn ag fóirdheontais eachtracha sa mhargadh aonair’. Ina tuarascáil maidir le beartas iomaíochta i mí Feabhra 2020, d’iarr Parlaimint na hEorpa ar an gCoimisiún ‘imscrúdú a dhéanamh ar an rogha colún a chur le dlí iomaíochta an Aontais lena dtugtar uirlisí imscrúdaitheacha iomchuí don Choimisiún i gcásanna ina meastar go bhfuil iompraíocht shaobhach ag cuideachta mar gheall ar fhóirdheontais rialtais nó go ndearna sí brabús iomarcach bunaithe ar cheannasacht sa mhargadh ina tír dhúchais’. I litir chomhpháirteach chuig Leas‑Uachtaráin Feidhmiúcháin an Choimisiúin Vestager agus Dombrovskis agus an Coimisinéir Breton, chuir grúpa de 41 Fheisire de Pharlaimint na hEorpa in iúl go dtacaíonn siad go láidir le hionstraim chun dul i ngleic le ‘cuideachtaí ó thríú tíortha a bhfuil tacaíocht shuntasach stáit faighte acu’. Mar a fógraíodh i gclár oibre an Choimisiúin do 2020‑2021, leagtar amach sa togra seo le haghaidh rialacháin gnéithe na huirlise nua chun aghaidh a thabhairt ar an mbearna rialála agus chun cothroime iomaíochta a áirithiú sa mhargadh inmheánach. Luaitear freisin faoi phointe 3.2.6 den Teachtaireacht maidir leis an athbhreithniú ar an mbeartas trádála an fócas ar chur chun feidhme agus ar fhorfheidhmiú a neartú agus cothroime iomaíochta a áirithiú. •Comhsheasmhacht le forálacha beartais atá sa réimse beartais cheana Faoi láthair, níl aon riail shonrach AE ann chun aghaidh a thabhairt ar na hiarmhairtí saobhacha a d’fhéadfadh a bheith ag fóirdheontais eachtracha ar an margadh inmheánach. Cé go bhfuil córas rialaithe Státchabhrach ag an Aontas, córas atá cumhdaithe in Airteagal 107 agus Airteagal 108 den Chonradh ar Fheidhmiú an Aontais Eorpaigh (CFAE), níl feidhm aige ach amháin i gcás ina dtugann Ballstát an Aontais tacaíocht airgeadais do ghnóthas nó do ghrúpa gnóthas, rud as a dtagann buntáiste a shaobhann an iomaíocht agus a dhéanann difear don trádáil idir na Ballstáit. Le rialacha an Aontais in aghaidh trustaí, cuirtear cosc ar chomhaontuithe nó ar chleachtais chomhbheartaithe gnóthas a bhfuil sé mar chuspóir nó d’éifeacht acu iomaíocht sa mhargadh inmheánach a shaobhadh, agus ar mhí‑úsáid ceannasachta ag gnóthais beag beann ar a bhfoirmeacha nó ar an gcaoi a maoinítear iad. Foráiltear le rialacha cumaisc an Aontais do chóras fógra agus formheas roimh ré do chomhchruinnithe lena mbaineann buanathruithe ar rialú gnóthas os cionn thairseacha áirithe láimhdeachais an Aontais, is cuma cé acu an bhféadfar nó nach bhféadfar comhchruinnithe den sórt sin a mhaoiniú trí fhóirdheontais eachtracha a dheonú. Leis an togra seo, tugtar aghaidh ar shaobhadh sa mhargadh inmheánach de bharr fóirdheontas eachtrach atá lasmuigh de na rialacha maidir le státchabhair an Aontais, rialú cumaisc agus rialacha in aghaidh trustaí. Comhlánaíonn sé na rialacha iomaíochta atá ann cheana agus tá sé go hiomlán comhleanúnach leo. Tugtar aghaidh ann ar na héifeachtaí díobhálacha a bheadh ag fóirdheontais eachtracha shaobhacha i gcás comhchruinnithe agus soláthair phoiblí ex ante, gan teorainn a chur le cumas an Aontais idirghabháil ex post a dhéanamh i staideanna eile margaidh, lena n‑áirítear i gcomhchruinnithe níos lú agus i nósanna imeachta soláthair phoiblí. Tá an togra ag teacht go hiomlán le rialacha soláthair phoiblí an Aontais. Le Treoracha an Aontais maidir le soláthar poiblí, cumhdaítear tairiscintí ar fiú níos mó ná suim áirithe iad. Ceapadh iad chun margadh soláthair iomaíoch, oscailte agus dea‑rialáilte a áirithiú. Cinntíonn siad freisin go mbíonn rochtain ag cuideachtaí an Aontais ar athbhreithniú tapa éifeachtach. Baineann an togra seo go sonrach le saobhadh a d’fhéadfadh a bheith ina chúis le fóirdheontais eachtracha do nósanna imeachta soláthair phoiblí laistigh den Aontas. Dá bhrí sin, comhlánaíonn sé na rialacha atá ann cheana.

•Comhsheasmhacht le beartais eile de chuid an Aontais Tá an togra comhleanúnach leis an straitéis thionsclaíoch nua agus leis an athbhreithniú ar an mbeartas trádála ó thaobh a mhéid a rannchuidíonn sé le hiomaíochas agus neamhspleáchas straitéiseach oscailte an Aontais a áirithiú, trína shásraí agus uirlisí frith‑fhóirdheontais a neartú. Cuirtear cuspóirí Chomhaontú Glas don Eoraip san áireamh sa togra freisin. Beidh sé ina chreat comhleanúnach, éifeachtach agus comhréireach chun aghaidh a thabhairt ar shaobhadh sa mhargadh inmheánach nach féidir dul i ngleic leis faoi láthair. Comhlánaíonn an togra seo an togra leasaithe le haghaidh na hIonstraime Soláthair Phoiblí Idirnáisiúnta arb é is aidhm dó comhpháirtithe trádála a spreagadh chun caibidlíocht a dhéanamh leis an Aontas maidir lena margaí soláthair phoiblí a oscailt do ghnólachtaí an Aontais. Is é is aidhm do thogra na hIonstraime Soláthair Phoiblí Idirnáisiúnta, mar a thíolaic an Coimisiún é, feabhas a chur ar an rochtain ar mhargaí soláthair phoiblí lasmuigh den Aontas. Mar sin féin, ní rachaidh sé i ngleic le saobhadh ar phróisis soláthair phoiblí sa mhargadh inmheánach a eascraíonn as fóirdheontais eachtracha a dheonaítear do ghnóthais atá rannpháirteach i margaí soláthair phoiblí an Aontais. Tá an togra comhleanúnach le beartas trádála an Aontais agus comhlánaíonn sé na hionstraimí trádála atá ann cheana. Le Comhaontú EDT maidir le Fóirdheontais agus le Bearta Frithchúitimh (ar leibhéal ilthaobhach), le comhaontuithe déthaobhacha saorthrádála agus le Rialachán frith‑fhóirdheontais an Aontais, déantar úsáid fóirdheontas ina raon feidhme a rialú agus rialaítear leis gníomhaíochtaí is féidir a dhéanamh chun éifeacht na bhfóirdheontas sin a chomhrac. Is iondúil gur i bhfoirm dleachtanna allmhairiúcháin breise a bhíonn bearta chun gníomhú in aghaidh cleachtais éagóracha chun deireadh a chur le díobháil an fhóirdheonaithe arna dheonú ag tíortha eile de chuid na hEagraíochta Domhanda Trádála. Mar sin féin, ní théann rialacha frith‑fhóirdheontais an Aontais i ngleic ach leis an díobháil a rinneadh mar thoradh ar allmhairiú earraí isteach san Aontas, earraí a bhain tairbhe as fóirdheontas eachtrach. Ar an leibhéal idirnáisiúnta, is féidir leis an Aontas dlíthíocht i gcoinne comhalta den EDT a thabhairt isteach mar gheall ar shárú ar Chomhaontú SCM, ach tá raon feidhme an Chomhaontaithe teoranta freisin do thrádáil in earraí. I gComhaontú Ginearálta na hEagraíochta Domhanda Trádála maidir le Trádáil Seirbhísí (GATS) tá sainordú ionsuite chun rialacha a fhorbairt d’fhóirdheontais i réimse na trádála seirbhísí, ach níor forbraíodh aon rialacha den sórt sin go dtí seo. Comhlánaíonn an togra seo an Rialachán maidir le Scagadh IDE, arb é is aidhm dó an tionchar is dócha a bheidh ag IDE ar an tslándáil agus ar an ord poiblí a chinneadh trína éifeachtaí ar bhonneagar criticiúil, ar theicneolaíochtaí agus ar ionchuir, i measc nithe eile, a mheas. Os a choinne sin, téann an togra seo i ngleic go sonrach leis an saobhadh ar an gcothrom iomaíochta de bharr infheistíochtaí fóirdheonaithe eachtracha sa mhargadh inmheánach, lena n‑áirítear tionscail straitéiseacha, sócmhainní agus teicneolaíochtaí ríthábhachtacha. Tá an togra ailínithe le hionstraimí eile de chuid an Aontais, lena n‑áirítear Cairt um Chearta Bunúsacha an Aontais Eorpaigh. Tá an togra comhleanúnach freisin le rialáil spriocdhírithe saincheaptha earnálacha sonracha, lena n‑áirítear earnáil na teicneolaíochta muirí agus earnáil na heitlíochta. 2.BUNÚS DLÍ, COIMHDEACHT AGUS COMHRÉIREACHT •Bunús dlí Leis an rialachán atá beartaithe, d’fhorchuirfí disciplíní maidir le fóirdheontais eachtracha a mbeadh tionchar saofa acu ar an margadh inmheánach, lena n‑áirítear cásanna ina mbeadh sé beartaithe ag infheisteoirí fóirdheonaithe sprioc de chuid an Aontais a fháil nó páirt a ghlacadh i nós imeachta soláthair phoiblí an Aontais. In Airteagal 207(1) den Chonradh ar Fheidhmiú an Aontais Eorpaigh (CFAE), sainítear raon feidhme chomhbheartas tráchtála an Aontais a chuimsíonn inter alia bearta atá le glacadh ‘i gcás fóirdheontas’, ‘infheistíocht dhíreach eachtrach’ agus trádáil in earraí agus seirbhísí. Dá bhrí sin, tagann an rialachán atá beartaithe faoi raon feidhme Airteagal 207(2) CFAE den chuid is mó, rialachán ina ndéantar foráil maidir le bearta a ghlacadh lena sainítear an creat chun an comhbheartas tráchtála a chur chun feidhme. Ag an am céanna, féadfaidh feidhm a bheith ag an rialachán atá beartaithe maidir le gníomhaíochtaí áirithe arna ndéanamh ag eintiteas atá bunaithe cheana féin i mBallstát amháin i mBallstát eile, amhail eintiteas eile a éadáil i mBallstát eile nó rannpháirtíocht i dtairiscint phoiblí i mBallstát eile. Sa mhéid sin, d’fhéadfadh an rialachán atá beartaithe difear a dhéanamh don cheart bunaíochta agus do shaorghluaiseacht earraí agus seirbhísí laistigh den Aontas. I bhfianaise an mhéid sin, ba cheart go mbeadh an togra bunaithe chomh maith ar Airteagal 114 CFAE, lena bhforáiltear do bhearta a ghlacadh maidir le comhfhogasú bhearta na mBallstát arb é is cuspóir dóibh an margadh inmheánach a bhunú nó a fheidhmiú. Cé nach bhfuil aon rialacha náisiúnta ann go dtí seo lena ndéileáiltear le fóirdheontais eachtracha, tá sé curtha in iúl ag roinnt Ballstát gur gá, dar leo, aghaidh a thabhairt ar an saobhadh atá mar thoradh ar fhóirdheontais eachtracha. Ní féidir é a chur as an áireamh go bhféadfadh roinnt Ballstát, ar a laghad, cinneadh a dhéanamh reachtaíocht náisiúnta a ghlacadh in éagmais gníomhaíocht AE. Dá bhrí sin, agus d‘fhonn constaicí neamhriachtanacha a d’fhéadfadh teacht as éagsúlacht na ndlíthe náisiúnta a sheachaint, ba cheart don Choimisiún reachtaíocht uile‑Aontais a mholadh maidir le fóirdheontais eachtracha shaobhacha. Dá bhrí sin, tá sé beartaithe an togra a bhunú ar Airteagal 207 agus Airteagal 114 den CFAE. •Coimhdeacht (i gcás inniúlacht neamheisiach) Is inniúlacht eisiach de chuid an Aontais é an beartas trádála. Dá bhrí sin, dá mbeadh an togra bunaithe ar Airteagal 207 CFAE amháin, d’fhéadfadh institiúidí an Aontais, seachas rialtais na mBallstát, reachtaíocht nua a chur i bhfeidhm maidir le fóirdheontais eachtracha shaobhacha. Ar an taobh eile, is réimse inniúlachta comhroinnte é an margadh inmheánach. Dá bhrí sin, i gcás togra atá bunaithe ar Airteagal 114 CFAE, is féidir leis na Ballstáit reachtaíocht a rith agus gníomhartha atá ceangailteach ó thaobh dlí a ghlacadh, ach amháin dá bhféadfaí cuspóirí an togra a bhaint amach ar bhealach níos fearr ar leibhéal an Aontais. Go dtí seo, níor ghlac aon Bhallstát reachtaíocht náisiúnta chun aghaidh a thabhairt ar na hiarmhairtí saobhacha a d’fhéadfadh a bheith ag fóirdheontais eachtracha. Thairis sin, d’iarr roinnt Ballstát ar an gCoimisiún dréachtreachtaíocht a mholadh sa réimse sin. Ní féidir leis na Ballstáit cuspóirí an togra a bhaint amach agus iad ag gníomhú ina n‑aonar. Bíonn fóirdheontais eachtracha ina gcúis le saobhadh sa mhargadh inmheánach, lena n‑áirítear i gcomhthéacs éadálacha spriocanna an Aontais agus soláthair phoiblí. Tá an cás inchomparáide le státchabhair arna deonú ag Ballstáit an Aontais, a bhfuil tionchar aici, de bharr an chineáil, ar níos mó ná Ballstát amháin. Mar an gcéanna, d’fhéadfadh gné Aontais a bheith ag baint le saobhadh atá mar thoradh ar fhóirdheontais eachtracha, agus tionchar a bheith acu ar roinnt Ballstát. Agus aghaidh a thabhairt ar fhóirdheontais eachtracha shaobhacha ar leibhéal an Aontais, is féidir le tairbhithe féideartha fóirdheontas eachtrach a bheith ar an eolas roimh ré faoi na rialacha a úsáidfidh an Coimisiún chun measúnú a dhéanamh ar fhóirdheontais eachtracha a bheith ann agus ar aon saobhadh a d’fhéadfadh a bheith ann mar gheall orthu. Áirithítear leis sin intuarthacht agus feabhsaítear deimhneacht dhlíthiúil an chórais ar fud na mBallstát. •Comhréireacht Is é is aidhm don togra cothrom iomaíochta sa mhargadh inmheánach a chosaint ionas nach saobhtar é le fóirdheontais eachtracha. Dá bhrí sin, díríonn sé ar dhá shaincheist: fóirdheontais eachtracha shaobhacha a shainaithint agus an saobhadh a bheidh á chruthú acu a leigheas. Maidir le comhchruinnithe agus soláthar poiblí, tá córas fógartha ex ante i gceist leis an togra maidir leis na cásanna is mó a d’fhéadfadh a bheith saofa. Áirithítear leis an gcur chuige ex ante go ndéanfar fóirdheontais eachtracha shaobhacha a shainaithint go córasach i gcásanna ina bhfuil an luach eacnamaíoch is airde i gceist. I ngach cás eile sa mhargadh, lena n‑áirítear comhchruinnithe níos lú agus nósanna imeachta soláthair phoiblí níos lú, tá fóirdheontais den sórt sin faoi réir nós imeachta ex officio a chuireann ar chumas an Choimisiúin díriú ar na cásanna is ábhartha. Bunaithe ar fhaisnéis ábhartha faoin margadh, déanfaidh an t‑údarás maoirseachta measúnú ansin ar mhéid an tsaofa. Ar aon chuma, ní dócha go mbeidh fóirdheontais eachtracha faoi bhun EUR 5 milliún saofa.

Tá na bearta sásaimh atá sa togra bunaithe ar bhearta a chuirtear i bhfeidhm i rialú Státchabhrach an Aontais chun deireadh a chur le hiarmhairt shaobhach na Státchabhrach. Ós rud é go bhfuil an tionchar saobhach a d’fhéadfadh a bheith ag fóirdheontais eachtracha ar an margadh inmheánach cosúil le tionchar Státchabhrach, cuireann an bosca uirlisí um státchabhair tacar éifeachtúil beart ar fáil chun saobhadh atá mar thoradh ar fhóirdheontais eachtracha a leigheas. I gcás comhchruinnithe móra agus nósanna imeachta móra soláthair phoiblí, áirithítear leis an gcur chuige ex ante gur féidir bearta a chinneadh sula ndúntar na hidirbhearta, rud a thugann deimhneacht dhlíthiúil do na gnóthais lena mbaineann. Tá na bearta sa togra comhréireach, ós rud é go mbaineann siad amach a gcuspóir trí ualach a fhorchur, ar bhealach spriocdhírithe, ar ghnóthais atá i mbun gníomhaíochta eacnamaíche sa mhargadh inmheánach a fhaigheann fóirdheontais eachtracha, agus orthu sin amháin. Éilíonn an togra go gcomhoibreoidh na cuideachtaí atá faoi imscrúdú, ach beidh na costais riaracháin réasúnta agus comhréireach. I ngeall ar na costais, beidh roinnt acmhainní ann chun fógraí a ullmhú maidir le comhchruinnithe móra ar tugadh fóirdheontas ina leith nó maidir le nósanna imeachta soláthair phoiblí, cumarsáid a dhéanamh leis an gCoimisiún agus freagairt d’iarrataí ar fhaisnéis. •Rogha ionstraime Ní fhéadfaidh ach ionstraim reachtach aghaidh a thabhairt go héifeachtach ar na fadhbanna a sainaithníodh. Tá gá le rialachán, toisc go bhfuil sé infheidhme go díreach sna Ballstáit, go mbunaítear leis an leibhéal céanna ceart agus oibleagáidí do pháirtithe príobháideacha, agus gur féidir rialacha a chur i bhfeidhm go comhleanúnach agus go héifeachtach ar fud an Aontais. Is é sin an ionstraim is oiriúnaí chun aghaidh a thabhairt ar an saobhadh a d’fhéadfadh a bheith ann ar an margadh inmheánach trí fhóirdheontais eachtracha. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Comhairliúcháin leis na páirtithe leasmhara Chuathas i gcomhairle go forleathan leis an gCoimisiún maidir leis an togra: –an 17 Meitheamh 2020, ghlac sé páipéar bán agus d’fhoilsigh sé an páipéar sin maidir le fóirdheontais eachtracha , a sheol comhairliúchán poiblí 14 seachtaine a chríochnaigh an 23 Meán Fómhair 2020; –an 6 Deireadh Fómhair 2020, d’oscail sé comhairliúchán le páirtithe leasmhara maidir le measúnú tionchair tosaigh ina leagtar amach na roghanna beartais a d‘fhéadfadh a bheith ann, na tionchair a d’fhéadfadh a bheith acu agus gnéithe eile a mbeadh measúnú le déanamh orthu i dtuarascáil mhionsonraithe ar an measúnú tionchair; –idir Deireadh Fómhair 2020 agus Eanáir 2021, d’eagraigh sé roinnt comhairliúchán déthaobhach spriocdhírithe leis na hionadaithe geallsealbhóirí is ábhartha; agus –rinne sí idirphlé struchtúrtha leis na Ballstáit, go háirithe trí mheithleacha na Comhairle, trí mheitheal an tsoláthair phoiblí, agus trí mhalartuithe agus comhdhálacha déthaobhacha agus iltaobhacha agus trí chomhdhálacha maidir le roghanna beartais a dhearadh. I gcoitinne, léirigh na comhairliúcháin phoiblí tacaíocht láidir d’idirghabháil chun dul i ngleic le fóirdheontais eachtracha shaobhacha sa mhargadh inmheánach. Thacaigh beagnach gach freagróir a chuir aiseolas ar fáil ar an measúnú tionchair tosaigh le gníomhaíocht reachtach ar leibhéal an Aontais, agus d’fhéadfaí rialacha idirnáisiúnta á comhlánú. Bhí na freagraí a fuarthas sa chomhairliúchán ar an bpáipéar bán an‑ábhartha le haghaidh dréachtú an togra. Ba dhíol sásaimh do bheagnach gach páirtí leasmhar de chuid an Aontais, lena n‑áirítear na Ballstáit, an tionscnamh agus chomhaontaigh siad go bhfuil gá le gníomhaíocht. D’aontaigh an tromlach le raon feidhme an chur chuige a leagtar amach sa pháipéar bán, ach leag siad béim ar an ngá atá le beart comhréireach ionas nach gcuirfear srian ar an infheistíocht eachtrach, ábhar imní a bhí ag geallsealbhóirí lasmuigh den Aontas freisin. Chuir go leor freagróirí béim ar an ngá atá ann déileáil leis an easpa trédhearcachta a bhaineann le fóirdheontais eachtracha. Chun aghaidh a thabhairt ar fhóirdheontais eachtracha shaobhacha agus an t‑ualach riaracháin ar chuideachtaí agus ar údaráis phoiblí á íoslaghdú ag an am céanna, tá sé beartaithe na tairseacha fógartha le haghaidh comhchruinnithe fóirdheontais agus nósanna imeachta soláthair phoiblí a shocrú sách ard, chun na fóirdheontais is mó a d’fhéadfadh a bheith saofa a ghabháil. Is féidir leis an gCoimisiún cásanna atá faoi bhun na dtairseach ar a thionscnamh féin a shaothrú. Ar an gcaoi chéanna, chun deimhneacht dhlíthiúil a mhéadú do chuideachtaí atá i mbun gníomhaíochta eacnamaíche san Aontas, tá sé beartaithe leibhéal íosta a shocrú nach dócha go ndéanfaidh fóirdheontais eachtracha saobhadh ar an margadh inmheánach faoina bhun. Beidh tionchar dearfach aige sin, go háirithe ar FBManna. I bhfianaise líon mór na n‑iarrataí ar chomhsheasmhacht i gcur i bhfeidhm na hionstraime, tá sé beartaithe go mbeidh an Coimisiún freagrach as an rialachán a fhorfheidhmiú. Ina theannta sin, úsáideadh an t‑aiseolas sna comhairliúcháin spriocdhírithe chun samplaí de chineálacha fóirdheontais, d’earnálacha a ndearnadh difear dóibh agus d’iarmhairtí nithiúla saobhacha a ghiniúint. Pléadh iad sin sa mheasúnú tionchair agus úsáideadh iad chun an togra a mhúnlú. •Bailiú agus úsáid saineolais Tá measúnú tionchair ina thaca ag an tionscnamh seo. Ina theannta sin, reáchtáil an Coimisiún roinnt comhairliúchán in 2020 (féach thuas). Chuir taighde eacnamaíoch inmheánach an Airmheáin Chomhpháirtigh Taighde tuilleadh faisnéise ar fáil maidir leis an measúnú tionchair. Chuathas i gcomhairle leis na Ballstáit i roinnt cruinnithe de chuid mheithleacha na Comhairle maidir le hiomaíocht agus soláthar poiblí, agus i gcruinnithe grúpa saineolaithe. Ar deireadh, chuir roinnt páipéar seasaimh de chuid na mBallstát maidir le déileáil le fóirdheontais eachtracha agus roinnt tuarascálacha agus staidéar le dearadh na hionstraime. •Measúnú tionchair Rinne Bord um Ghrinnscrúdú Rialála an Choimisiúin breithniú ar an measúnú tionchair atá mar thaca leis an togra, agus d’eisigh sé tuairim dhearfach a raibh forchoimeádais inti an 5 Márta 2021. Tá tuairim an Bhoird, a moltaí agus míniú ar an mbealach ar cuireadh san áireamh iad in Iarscríbhinn 1 den mheasúnú tionchair atá ag gabháil leis an togra seo. In Iarscríbhinn 3 a ghabhann leis an measúnú tionchair tugtar forléargas ar na daoine a mbeidh tionchar ag an togra seo orthu agus ar an gcaoi a ndéanfaidh sé difear dóibh. Scrúdaigh an Coimisiún roghanna beartais éagsúla chun cuspóir ginearálta an tionscnaimh a bhaint amach, i.e. chun cothrom iomaíochta a áirithiú sa mhargadh inmheánach do chuideachtaí a fhaigheann fóirdheontais eachtracha agus do chuideachtaí nach bhfaigheann:

Rogha 1 — rud ar bith a dhéanamh (status quo); Rogha 2 — treoir a eisiúint maidir le cén fhaisnéis maidir le tacaíocht phoiblí atá le cur isteach nuair a fhógraítear éadáil; Rogha 3 — reachtaíocht atá ann cheana a leasú; agus Rogha 4 — ionstraim dlí nua AE a fhorbairt, ionstraim ina bhfuil roghanna malartacha le haghaidh paraiméadair éagsúla. Moladh sa tuarascáil ar an measúnú tionchair tosaigh an cúigiú rogha, rogha a d’fhág go raibh rialacha idirnáisiúnta le hathrú. Níor tíolacadh an cúigiú rogha sin a thuilleadh sa tuarascáil ar an measúnú tionchair agus, ina ionad sin, cuireadh a heilimintí substainteacha san áireamh sa chás bunlíne, toisc go saothróidh an Coimisiún an tionscnamh beartais sin ar aon chuma, eadhon é a bheith mar aidhm aige forbairt rialacha idirnáisiúnta a chur chun cinn chun aghaidh a thabhairt ar thionchair dhiúltacha fóirdheontas. Cuireadh Rogha 2 agus Rogha 3 i leataobh ag céim thosaigh, toisc nach dócha go mbeidh siad éifeachtach. Dá bhrí sin, níor breithníodh ach rogha 4 ar bhealach níos mionsonraithe. Moladh i Rogha 4 roinnt roghanna malartacha a ndearnadh anailís orthu. Bhain na roghanna malartacha sin leis na paraiméadair seo a leanas: i) cur chuige imscrúdaitheach; ii) leibhéal inniúlachta; iii) an tairseach faoina bun nach measfaí fóirdheontais eachtracha a bheith saofa; iv) critéir mheasúnaithe; ‑v) tástáil chothromaíochta, lenar féidir éifeachtaí diúltacha agus deaéifeachtaí a chur san áireamh; agus vi) bearta sásaimh. Bunaithe ar an measúnú ar thionchair rogha 4, cumascadh na foroghanna a bhaineann leis na paraiméadair thuas chun pacáistí beartais a d’fhéadfadh a bheith ann a chruthú do gach ceann de na trí réimse inar féidir fóirdheontais shaofa a aimsiú, i.e. comhchruinnithe, nósanna imeachta soláthair phoiblí agus cásanna eile margaidh. Is féidir rogha thosaíochta le haghaidh gach ceann de na réimsí a chur i láthair mar uirlis imscrúdaitheach trí shraith ina bhfuil na comhpháirteanna seo a leanas: ·Comhpháirt 1: Uirlis imscrúdaitheach atá bunaithe ar fhógra le haghaidh comhchruinnithe i gcás ina sáraíonn láimhdeachas sprioc an Aontais EUR 500 milliún agus ina sáraíonn na ranníocaíochtaí eachtracha airgeadais EUR 50 milliún; ·Comhpháirt 2: Uirlis imscrúdaitheach atá bunaithe ar fhógra le haghaidh tairiscintí i dtairiscintí poiblí ar mó a luach conartha ná EUR 250 milliún; agus ·Comhpháirt 3: Uirlis imscrúdaitheach ex officio le haghaidh gach cás eile sa mhargadh agus do chomhchruinnithe agus do nósanna imeachta soláthair phoiblí atá faoi bhun na dtairseach do chomhpháirt 1 agus do chomhpháirt 2. Tá sé beartaithe gurb é an Coimisiún an t‑údarás a chuireann an rialachán i bhfeidhm. Meastar nach dócha go mbeidh fóirdheontais eachtracha faoi bhun EUR 5 milliún saofa. Comhfhreagraíonn an rogha thosaíochta den chuid is mó don chur chuige a chuirtear i láthair sa pháipéar bán, ach dhá phríomheisceacht a bheith ann: ·cé go raibh sé beartaithe sa pháipéar bán ról a bheith ag na Ballstáit maidir le grinnscrúdú a dhéanamh ar na nósanna imeachta soláthair phoiblí, is é atá i gceist leis an togra gach comhpháirt a fhorfheidhmiú ar leibhéal an Aontais. Freagraíonn sé sin d’imní forleathana na bpáirtithe leasmhara go gcuirfí ionstraim nua maidir le fóirdheontais eachtracha i bhfeidhm go neamh‑chomhsheasmhach ar fud na mBallstát agus go mbeadh ró‑ualach ar na húdaráis náisiúnta ; agus

·tá níos mó mionsonraí sa rogha thosaíochta ná an páipéar bán, go háirithe maidir le tairseacha fógartha agus an tairseach ar faoina mbun a mheasfaí nach ndéanfadh fóirdheontais eachtracha saobhadh ar an margadh inmheánach. Freagraíonn na tairseacha sin freisin d’ábhair imní fhorleathana na bpáirtithe leasmhara maidir leis an ualach riaracháin agus tá siad i gcomhréir le haiseolas ó roinnt páirtithe leasmhara gur cheart go mbeadh an tairseach faoina meastar fóirdheontais neamhshaofa a bheith níos airde ná EUR 200 000 thar thréimhse 3 bliana, mar a moladh ar dtús. Áiritheofar leis an bhfógra ex ante do na cásanna is mó a d’fhéadfadh a bheith saofa go ndéanfar fóirdheontais eachtracha shaobhacha a shainaithint go córasach i gcásanna ina bhfuil an luach eacnamaíoch is airde. I gcás gach cás eile sa mhargadh (lena n‑áirítear comhchruinnithe níos lú agus nósanna imeachta soláthair phoiblí níos lú), dhéanfaí fóirdheontais eachtracha shaobhacha a shainaithint i nós imeachta ex officio. Cuireann an cur chuige sin ar chumas an údaráis mhaoirseachta a aird a dhíriú ar na cásanna is ábhartha. Foráiltear leis an rogha thosaíochta freisin do bhosca uirlisí éifeachtach de bhearta sásaimh chun an saobhadh atá mar thoradh ar fhóirdheontais eachtracha a leigheas. Táthar ag súil go n‑áireofar cothrom iomaíochta sa mhargadh inmheánach idir cuideachtaí a fhaigheann fóirdheontais eachtracha agus na cuideachtaí sin nach bhfaigheann fóirdheontais eachtracha i dtairbhí na rogha tosaíochta. Cuirfidh sé sin feabhas ar iomaíochas na gcuideachtaí nach bhfaigheann fóirdheontais eachtracha. Féadfaidh gnólachtaí, go háirithe na cinn a fhaigheann fóirdheontais mhóra eachtracha, costais riaracháin áirithe a thabhú agus fógraí á n‑ullmhú acu nó iarrataí ar fhaisnéis á gcomhlíonadh acu. Mar sin féin, tá na costais sin réasúnta agus comhréireach. Mínítear tionchair na roghanna beartais ar chatagóirí éagsúla geallsealbhóirí go mion in Iarscríbhinn 3 a ghabhann leis an measúnú tionchair. A mhéid is féidir, is measúnú cáilíochtúil agus cainníochtúil a bheidh sa mheasúnú. I bhfianaise na tairsí airde ar faoina bun a mheasfaí nach ndéanfadh saobhadh ar an margadh inmheánach agus na tairseacha fógartha arda atá beartaithe le haghaidh comhchruinnithe fóirdheontais agus d’idirbhearta soláthair phoiblí, ní chuirfidh an tionscnamh seo ualach breise ar FBManna. Is réasúnta an t‑ualach ar an gCoimisiún maidir leis an tionscnamh seo a chur chun feidhme (ath‑imlonnú nó cruthú post go príomha) i bhfianaise na buntáistí le haghaidh an gheilleagair. •Oiriúnacht rialála agus simpliú Níl aon bhaint ag an togra le clár um Oiriúnacht agus Feidhmíocht Rialála (REFIT), toisc go mbaineann sé le réimse nach ann do reachtaíocht AE (ná náisiúnta) ina leith faoi láthair. I bhfianaise na dtairseach ard fógartha le haghaidh comhchruinnithe fóirdheontais agus idirbhearta soláthair phoiblí, leagtar síos sa togra seo bearta a mbeidh feidhm acu go príomha maidir le faighteoirí fóirdheontas mór eachtrach, ar dócha gurb iad na bearta sin is mó a shaobhfaidh. Cuirfidh sé sin teorainn leis an ualach riaracháin ar ghnóthais agus ar údaráis phoiblí. Ina theannta sin, mar gheall ar na tairseacha arda fógartha atá beartaithe, ní bheidh aon ualach riaracháin breise ar FBManna mar thoradh ar fhógraí a chur isteach. Trí na hiarmhairtí saobhacha a bhaineann le fóirdheontais eachtracha sa mhargadh inmheánach a leigheas, cruthóidh an togra cothrom iomaíochta do chuideachtaí a fhaigheann fóirdheontais eachtracha agus dóibh nach bhfaigheann, rud a fheabhsóidh iomaíochas cuideachtaí san Aontas. I bhfianaise an ualaigh riaracháin theoranta ar ghnóthais agus an chreata shoiléir a bhunaítear leis an togra seo, meastar gur beag an baol a bheidh ann go mbeidh tionchar diúltach ag an ionstraim nua ar shreafaí trádála agus infheistíochta. Seachas an riosca mar gheall ar an ualach riaracháin, d’fhéadfadh an ionstraim nua líon na gcomhchruinnithe a laghdú trí chomhchruinnithe fóirdheontais a chosc. Is í sin an éifeacht bheartaithe, áfach, agus ba cheart gur mhó na buntáistí a thiocfadh as comharthaí praghsála neamhshaofa agus luachálacha cuideachtaí a athshlánú, agus comhchruinnithe a raibh bac curtha orthu roimhe sin a éascú. Tá an togra faoi réir don Idirlíon agus tá sé oiriúnach do thimpeallachtaí fisiciúla agus digiteacha araon. •Cearta bunúsacha Tá an togra ailínithe le Cairt um Chearta Bunúsacha an Aontais Eorpaigh agus urramaíonn sé an tsaoirse gnó a dhéanamh. Tá ionstraim nua reachtach a thabhairt isteach chun dul i ngleic le fóirdheontais eachtracha shaobhacha faoi réir meas iomlán a áirithiú ar chearta bunúsacha i leith imeachtaí cothroma agus dea‑riarachán. Bheadh cumhachtaí imscrúdaithe an Choimisiúin agus é ag gníomhú faoin ionstraim reachtach faoi réir raon feidhme iomlán na gceart a bhaineann le próiseas cothrom amhail an ceart chun cinneadh réasúnaithe a fháil agus an ceart chun rochtain a fháil ar athbhreithniú breithiúnach, lena n‑áirítear an fhéidearthacht bearta forfheidhmithe agus forchurtha smachtbhannaí a cheistiú. Tá feidhm ag na cearta sin i gcás imeachtaí riaracháin. 4.IMPLEACHTAÍ BUISÉADACHA Chun cuspóirí an tionscnaimh seo a bhaint amach ar an mbealach is éifeachtaí, is gá roinnt gníomhaíochtaí a mhaoiniú ar leibhéal an Choimisiúin, lena mbaineann ath‑imlonnú nó cruthú post arb ionann iad agus thart ar 145 choibhéis lánaimseartha. Is ionann an caiteachas ar acmhainní daonna in 2021‑2027 agus thart ar EUR 80 490 milliún. Meastar go mbeidh costais riaracháin eile cothrom le EUR 0. 800 milliún thar an tréimhse sin. Is é EUR 7 825 milliún an caiteachas oibríochtúil a úsáidfear chun an bonneagar TF, na staidéir agus na comhairliúcháin is gá a mhaoiniú chun forfheidhmiú éifeachtach na hionstraime a áirithiú. Beidh roghanna forbartha agus soláthair TF faoi réir réamhcheadaithe an Bhoird an Choimisiúin Eorpaigh um Theicneolaíocht Faisnéise agus um Chibearshlándáil. Tá buiséad thart ar EUR 1 225 milliún ag leithreasuithe eile de chineál riaracháin arna maoiniú as an imchlúdach le haghaidh cláir shonracha. Dá bhrí sin, is EUR 90 340 milliún a bheidh sa chaiteachas iomlán riaracháin ar chur chun feidhme an togra in 2021‑2027, agus tiocfaidh cuid den chaiteachas sin ó chlár an mhargaidh aonair. Tacóidh an maoiniú le gníomhaíochtaí imscrúdaitheacha agus forfheidhmithe, le gníomhaíochtaí faireacháin agus le himscrúduithe margaidh. Tacóidh sé freisin le hathbhreithniú rialta ar fhorálacha sonracha, le meastóireacht ar an rialachán agus le meastóireacht leanúnach ar éifeachtacht agus éifeachtúlacht na mbeart a rinneadh. Tá forléargas mionsonraithe ar na costais atá i gceist ar fáil sa ráiteas airgeadais atá nasctha leis an tionscnamh seo. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Cuid thábhachtach den togra is ea faireachán agus meastóireacht. Déanfar faireachán leanúnach agus beidh sé bunaithe ar chuspóirí oibríochtúla agus ar tháscairí sonracha. Cumhdófar na príomhghnéithe seo a leanas i bhfaireachán tráthrialta leanúnach: i) an líon fóirdheontas eachtracha shaobhacha (bunaithe ar chásanna); agus ii) éifeachtacht na mbeart sásaimh a forchuireadh.

Ina theannta sin, féadfaidh an Coimisiún faireachán a dhéanamh ar fhorbairtí a bhaineann le fóirdheontais eachtracha shaobhacha i gcomhthéacs imscrúdaithe mhargaidh. Déanfar faireachán ar éifeachtacht agus éifeachtúlacht an togra trí úsáid a bhaint as táscairí réamhshainithe chun a dhéanamh amach an gá rialacha breise (e.g. rialacha maidir le forfheidhmiú) chun a áirithiú nach ndéanfaidh fóirdheontais eachtracha an margadh inmheánach a shaobhadh a thuilleadh. Dá bharr sin, déanfar tionchar na hidirghabhála a mheas i gcomhthéacs cleachtadh meastóireachta agus déanfar clásal athbhreithnithe a ghníomhachtú, más gá go ndéanfar amhlaidh, clásal faoina bhféadfaidh an Coimisiún bearta iomchuí a ghlacadh, lena n‑áirítear tograí reachtacha. •Míniúchán mionsonraithe ar fhorálacha sonracha an togra I gCaibidil 1, leagtar amach forálacha ginearálta, lena n‑áirítear ábhar agus raon feidhme an rialacháin (Airteagal 1). Leagtar amach leis, tráth a mheastar go bhfuil fóirdheontas eachtrach ann (Airteagal 2), céard iad na coinníollacha faoina meastar go ndéantar saobhadh ar an margadh inmheánach (Airteagal 3) agus céard iad na cineálacha fóirdheontais is dóichí a mbeidh iarmhairt shaobhach acu (Airteagal 4). Déantar tuairisc ann ar an gcothromaíocht a dhéanann an Coimisiún (Airteagal 5) sula bhforchuirtear aon bhearta sásaimh, agus na cineálacha beart sásaimh agus gealltanais a d’fhéadfadh a bheith ann (Airteagal 6). Rialaíonn Caibidil 2 an t‑athbhreithniú ex officio ar fhóirdheontais. Go sonrach, leagtar síos leis go bhféadfaidh an Coimisiún, ar a thionscnamh féin, scrúdú a dhéanamh ar fhaisnéis ó aon fhoinse maidir le fóirdheontais eachtracha a líomhnaítear a bheith saobhach (Airteagal 7) faoi réamh‑athbhreithniú (Airteagal 8) nó i gcomhthéacs imscrúdú cuimsitheach (Airteagal 9). Leagtar síos leis ansin rialacha i ndáil le huirlisí éagsúla is féidir a úsáid i gcomhthéacs nósanna imeachta faoin rialachán, lena n‑áirítear bearta eatramhacha ón gCoimisiún (Airteagal 10) agus iarrataí ar fhaisnéis (Airteagal 11). Ina theannta sin, beidh an Coimisiún in ann cigireachtaí ar an láthair a dhéanamh laistigh den Aontas (Airteagal 12) agus in áiteanna eile (Airteagal 13). I gcás neamh‑chomhoibriú an ghnóthais lena mbaineann, féadfaidh an Coimisiún cinneadh a dhéanamh ar bhonn na bhfíoras atá ar fáil (Airteagal 14). Is féidir leis fíneálacha agus íocaíochtaí pionósacha tréimhsiúla a ghearradh (Airteagal 15) i leith sáruithe nós imeachta, amhail faisnéis mhícheart, neamhiomlán nó mhíthreorach a sholáthar i gcomhthéacs imscrúdaithe, agus i gcás neamhchomhlíonadh cinntí ón gCoimisiún lena bhforchuirtear bearta sásaimh nó eatramhacha, nó gealltanais. Féadfaidh sé cinneadh roimhe sin a chúlghairm agus cinneadh nua a dhéanamh freisin(Airteagal 16) i gcás ina ngníomhaíonn an gnóthas lena mbaineann ar neamhréir lena ghealltanais nó ina ndealraíonn sé go raibh an cinneadh roimhe sin bunaithe ar fhaisnéis neamhiomlán, mhícheart nó mhíthreorach. I gCaibidil 3, tá rialacha sonracha maidir le comhchruinnithe. Go háirithe, leagtar síos ann na coinníollacha faoina meastar go ndéantar saobhadh ar an margadh inmheánach le fóirdheontas eachtrach i gcomhchruinniú (Airteagal 17), sainítear cad is comhchruinniú ann (Airteagal 18) agus forordaítear ann cathain ba cheart fógra comhchruinnithe a thabhairt (Airteagal 19). Tugtar níos mó sonraí ann maidir leis an oibleagáid fógra a thabhairt trí choincheap an rialaithe a shainmhíniú (Airteagal 20) agus trí mhíniú a thabhairt ar conas láimhdeachas a ríomh (Airteagal 21) agus ar leibhéal na ranníocaíochta airgeadais (Airteagal 22). Leagtar amach ann cathain ba cheart comhchruinniú a chur ar fionraí agus na teorainneacha ama comhfhreagracha (Airteagal 23). Sonraítear ann cé na rialacha nós imeachta ó Chaibidil 2 a bhfuil feidhm acu maidir le comhchruinnithe ar tugadh fógra fúthu le linn an réamh‑athbhreithnithe agus an imscrúdaithe dhomhain, arna n‑oiriúnú do shainiúlachtaí córais fógartha (Airteagal 24). Tá feidhm ag na fíneálacha agus na híocaíochtaí pionósacha tréimhsiúla (Airteagal 25) atá leagtha amach i gCaibidil 2 freisin maidir le comhchruinnithe ar tugadh fógra ina leith, mar aon leis an bhféidearthacht iad a fhorchur i gcás fógra ina dtugtar faisnéis mhícheart nó mhíthreorach, nó i gcás nach dtugtar fógra faoin oibleagáid fionraí nó i gcás nach gcomhlíontar an oibleagáid fionraí nó cinneadh lena gcuirtear toirmeasc ar chomhchruinniú. Tá forálacha sonracha i gCaibidil 4 maidir le nósanna imeachta soláthair phoiblí. Go háirithe, leagtar síos ann na coinníollacha faoina meastar go ndéantar saobhadh ar an margadh inmheánach le fóirdheontas eachtrach i nós imeachta soláthair phoiblí (Airteagal 26), leagtar síos na tairseacha fógartha (Airteagal 27) agus forordaítear ann nuair atá fógra i gcomhthéacs nós imeachta den sórt sin éigeantach (Airteagal 28). Sonraítear ann cé na rialacha nós imeachta ó Chaibidil 2 a bhfuil feidhm acu maidir le ranníocaíochtaí airgeadais dá dtugtar fógra i nósanna imeachta soláthair phoiblí agus na teorainneacha ama chun imscrúdú domhain a thionscnamh agus a chríochnú (Airteagal 29). Déantar tuairisc ann ar na cineálacha cinntí is féidir leis an gCoimisiún a ghlacadh (Airteagal 30) agus nuair ba cheart dámhachtain conartha phoiblí do thairgeoirí a bhféadfaí fóirdheontas a bheith faighte acu i nósanna imeachta soláthair phoiblí a chur ar fionraí (Airteagal 31). Ar deireadh, foráiltear ann gur féidir fíneálacha agus íocaíochtaí pionósacha tréimhsiúla a fhorchur mar atá leagtha amach i gCaibidil 2, agus comhlánaithe leis an bhféidearthacht sin a dhéanamh i gcás fógra ina dtugtar faisnéis mhícheart nó mhíthreorach, nó i gcás mainneachtain fógra a thabhairt (Airteagal 32). Tá forálacha nós imeachta coiteanna i gCaibidil 5. Tuairiscítear ann an gaol idir athbhreithniú ex officio, fógra a thabhairt faoi chomhchruinniú agus fógra a thabhairt maidir le soláthar poiblí (Airteagal 33). Déantar foráil ann maidir leis an bhféidearthacht imscrúdú margaidh a oscailt (Airteagal 34) agus forordaítear leis tréimhsí teorann (Airteagal 35). Tá oibleagáid ann freisin cinntí a ghlactar faoin rialachán (Airteagal 36) a fhoilsiú agus sonraítear ann cé chuige ar cheart na cinntí sin a dhíriú (Airteagal 37). Leagtar síos i roinnt forálacha na ráthaíochtaí nós imeachta os comhair an Choimisiúin, go háirithe na cearta chun cosanta (Airteagal 38) agus cosaint na rúndachta gairmiúla (Airteagal 39). I gCaibidil 6, tugtar tuairisc ar an ngaol idir an rialachán agus ionstraimí dlíthiúla eile (Airteagal 40). I gCaibidil 7, tá tuilleadh forálacha ginearálta, amhail an nós imeachta coiste le haghaidh cinntí (Airteagal 41), chomh maith leis an bhféidearthacht forálacha cur chun feidhme (Airteagal 42, Airteagal 43) agus gníomhartha tarmligthe a ghlacadh (Airteagal 44), i gcomhréir le rialacha sonracha maidir le tarmligean cumhachtaí (Airteagal 45). Ina theannta sin, tá foráil ann le haghaidh athbhreithniú ar an rialachán (Airteagal 46). Ar deireadh, tá forálacha idirthréimhseacha áirithe sa rialachán (Airteagal 47) agus luaitear ann cathain a thiocfaidh sé i bhfeidhm agus cathain a chuirfear i bhfeidhm é (Airteagal 48). 2021/0114 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le fóirdheontais eachtracha a shaobhann an margadh inmheánach TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagail 114 agus 207 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach,

De bharr an mhéid seo a leanas: (1)Cuireann margadh inmheánach atá láidir, oscailte agus iomaíoch ar chumas gnóthas Eorpach agus eachtrach araon dul san iomaíocht ar bhonn tuillteanas. Tairbhíonn an tAontas de chóras rialaithe státchabhrach atá sofaisticiúil agus éifeachtach, arb é is aidhm dó dálaí cothroma a áirithiú do gach gnóthas atá ag gabháil do ghníomhaíocht eacnamaíoch sa mhargadh inmheánach. Cuireann an córas rialaithe státchabhrach sin cosc ar na Ballstáit státchabhair a dheonú lena ndéantar an iomaíocht sa mhargadh inmheánach a shaobhadh go míchuí. (2)Ag an am céanna, d’fhéadfadh gnóthais fóirdheontais a fháil ó thríú tíortha lena gcuirtear cistí poiblí ar fáil a úsáidtear ansin, mar shampla, chun gníomhaíochtaí eacnamaíocha a mhaoiniú sa mhargadh inmheánach in aon earnáil den gheilleagar, amhail rannpháirtíocht i dtairiscintí soláthair phoiblí, nó éadálacha gnóthas, lena n‑áirítear gnóthais a bhfuil sócmhainní straitéiseacha acu amhail bonneagar criticiúil agus teicneolaíochtaí nuálacha. Níl na fóirdheontais sin faoi réir rialacha an Aontais maidir leis an státchabhair faoi láthair. (3)Is féidir le fóirdheontais eachtracha an margadh inmheánach a shaobhadh agus an bonn a bhaint den chothrom iomaíochta do ghníomhaíochtaí eacnamaíocha éagsúla san Aontas. D’fhéadfadh sé sin tarlú go háirithe i gcomhthéacs comhchruinnithe lena mbaineann athrú ar rialú ghnóthais an Aontais, i gcás ina ndéantar na comhchruinnithe sin a mhaoiniú ina n‑iomláine nó i bpáirt trí fhóirdheontais eachtracha, nó i gcás ina ndámhtar conarthaí poiblí san Aontas do ghnóthais a bhaineann tairbhe as fóirdheontais eachtracha. (4)Ní thugtar aghaidh in aon ionstraim de chuid an Aontais atá ann cheana ar shaobhadh atá mar thoradh ar fhóirdheontais eachtracha. Cuireann ionstraimí cosanta trádála ar chumas an Choimisiúin gníomhú nuair a allmhairítear earraí fóirdheonaithe isteach san Aontas, ach ní i gcás ina bhfuil fóirdheontais eachtracha i bhfoirm infheistíochtaí fóirdheonaithe, ná i gcás ina bhfuil seirbhísí agus sreafaí airgeadais i gceist. Faoi Chomhaontú EDT maidir le Fóirdheontais agus Bearta Frithchúitimh, is féidir leis an Aontas réiteach díospóidí idir Stáit a thionscnamh i gcoinne fóirdheontais eachtracha áirithe a dheonaigh baill EDT agus atá teoranta d’earraí. (5)Dá bhrí sin, is gá ionstraimí an Aontais atá ann cheana a chomhlánú le huirlis nua chun déileáil go héifeachtach le saobhadh sa mhargadh inmheánach atá mar thoradh ar fhóirdheontais eachtracha agus chun cothrom iomaíochta a áirithiú. Go háirithe, comhlánaíonn an uirlis nua rialacha an Aontais maidir leis an Státchabhair, rialacha a dhéileálann le saobhadh sa mhargadh inmheánach atá mar thoradh ar fhóirdheontais Ballstáit. (6)Ba cheart rialacha agus nósanna imeachta a leagan síos chun imscrúdú a dhéanamh ar fhóirdheontais eachtracha a bhfuil saobhadh iarbhír nó féideartha á dhéanamh acu sa mhargadh inmheánach agus, i gcás inarb ábhartha, ba cheart an saobhadh sin a cheartú. D’fhéadfadh fóirdheontais eachtracha an margadh inmheánach a shaobhadh más rud é go mbíonn an gnóthas a bhaineann tairbhe as an bhfóirdheontas eachtrach ag gabháil do ghníomhaíocht eacnamaíoch san Aontas. Dá bhrí sin, ba cheart rialacha a bhunú leis an Rialachán seo maidir le gach gnóthas atá ag gabháil do ghníomhaíocht eacnamaíoch san Aontas. I bhfianaise thábhacht na ngníomhaíochtaí eacnamaíocha a shaothraíonn FBManna, agus an méid a rannchuidíonn siad le príomhspriocanna beartais an Aontais a chomhlíonadh, tugtar aird ar leith ar thionchar an Rialacháin seo orthu. (7)Chun cothrom iomaíochta ar fud an mhargaidh inmheánaigh agus comhsheasmhacht i gcur i bhfeidhm an Rialacháin seo a áirithiú, ba cheart gurb é an Coimisiún an t‑aon údarás atá inniúil chun an Rialachán seo a chur i bhfeidhm. Ba cheart an chumhacht a bheith ag an gCoimisiún scrúdú a dhéanamh ar aon fhóirdheontas eachtrach a mhéid atá sé faoi raon feidhme an Rialacháin seo in aon earnáil den gheilleagar, ar a thionscnamh féin, agus é ag brath ar fhaisnéis ó gach foinse atá ar fáil. Chun rialú éifeachtach a áirithiú, i gcás sonrach comhchruinnithe móra (cumaisc agus éadálacha) agus nósanna imeachta soláthair phoiblí os cionn tairseacha áirithe, ba cheart an chumhacht a bheith ag an gCoimisiún athbhreithniú a dhéanamh ar fhóirdheontais eachtracha bunaithe ar réamhfhógra ón ngnóthas chuig an gCoimisiún. (8)Ba cheart fóirdheontas eachtrach a thuiscint i gcomhthéacs an Rialacháin seo mar idirghabháil a chomhlíonann trí choinníoll charnacha. (9)Ba cheart d’údaráis phoiblí tríú tír ranníocaíocht airgeadais a chur ar fáil, go díreach nó go hindíreach. Féadfar an ranníocaíocht airgeadais a dheonú trí eintitis phoiblí nó eintitis phríobháideacha. Cibé acu a sholáthraíonn nó nach soláthraíonn eintiteas poiblí ranníocaíocht airgeadais, ba cheart é sin a chinneadh ar bhonn cás ar chás agus aird chuí á tabhairt ar eilimintí amhail saintréithe an eintitis ábhartha agus an timpeallacht dhlíthiúil agus eacnamaíoch atá i réim sa tír ina bhfeidhmíonn an t‑eintiteas, lena n‑áirítear ról an rialtais sa gheilleagar. Féadfar ranníocaíochtaí airgeadais a dheonú freisin trí eintiteas príobháideach más rud é gur féidir a chuid gníomhaíochtaí a shannadh don tríú tír. (10)Ba cheart go dtabharfadh an ranníocaíocht airgeadais sin tairbhe do ghnóthas atá ag gabháil do ghníomhaíocht eacnamaíoch sa mhargadh inmheánach. Ní fóirdheontas eachtrach atá i ranníocaíocht airgeadais a thairbhíonn d’eintiteas atá ag gabháil do ghníomhaíochtaí neamheacnamaíocha. Ba cheart a chinneadh gurb ann do thairbhe ar bhonn tagarmharcanna comparáideacha, amhail cleachtas infheistíochta infheisteoirí príobháideacha, rátaí maoinithe a d’fhéadfaí a fháil ar an margadh, cóireáil chánach inchomparáide, nó luach saothair leordhóthanach ar earra nó ar sheirbhís ar leith. Mura bhfuil tagarmharcanna ar fáil atá inchomparáide go díreach, d‘fhéadfaí tagarmharcanna atá ann cheana a choigeartú nó d’fhéadfaí tagarmharcanna malartacha a bhunú bunaithe ar mhodhanna measúnaithe a nglactar leo go ginearálta. (11)Ba cheart an tairbhe a thabhairt do ghnóthas aonair nó do thionscal aonair nó do roinnt gnóthas nó tionscal. D’fhéadfaí an tairbhe a bhunú le dlí nó le gníomh. (12)A luaithe a bhunófar fóirdheontas eachtrach, ba cheart don Choimisiún measúnú a dhéanamh féachaint an bhfuil saobhadh sa mhargadh inmheánach mar thoradh ar an bhfóirdheontas eachtrach. Murab ionann agus státchabhair a dheonaíonn Ballstát, ní dhéantar fóirdheontais eachtracha a thoirmeasc go ginearálta. Maidir le fóirdheontais i bhfoirm maoinithe onnmhairiúcháin, d’fhéadfadh siad a bheith ina gcúis imní ar leith mar gheall ar a n‑iarmhairtí saobhacha. Ní hamhlaidh an cás má chuirtear an maoiniú sin ar fáil i gcomhréir le Socrú ECFE maidir leis na creidmheasanna onnmhairiúcháin arna dtacú go hoifigiúil. Ba cheart don Choimisiún measúnú a dhéanamh ar bhonn cás ar chás i dtaobh an bhfuil saobhadh sa mhargadh inmheánach mar thoradh ar fhóirdheontas eachtrach. (13)De bharr easpa trédhearcachta maidir le go leor fóirdheontas eachtrach agus castacht shaol na tráchtála, d’fhéadfadh sé a bheith deacair tionchar fóirdheontais eachtraigh ar leith ar an margadh inmheánach a shainaithint nó a chainníochtú go hiomlán. Chun an saobhadh a chinneadh, dealraíonn sé, dá bhrí sin, gur gá tacar neamh‑uileghabhálach táscairí a úsáid. Agus measúnú á dhéanamh ar a mhéid is féidir le fóirdheontas eachtrach staid iomaíochta an ghnóthais lena mbaineann a fheabhsú agus, ar an gcaoi sin, tionchar diúltach iarbhír nó féideartha a bheith aige ar iomaíocht sa mhargadh inmheánach, d’fhéadfadh an Coimisiún aird a thabhairt ar tháscairí áirithe, lena n‑áirítear méid agus cineál an fhóirdheontais, an cuspóir agus na coinníollacha a ghabhann leis an bhfóirdheontas eachtrach chomh maith lena úsáid sa mhargadh inmheánach ach gan a bheith teoranta dóibh. (14)Agus na táscairí sin á gcur i bhfeidhm, d’fhéadfadh an Coimisiún eilimintí éagsúla a chur san áireamh amhail méid an fhóirdheontais i ndearbhthéarmaí nó i ndáil le méid an mhargaidh nó le luach na hinfheistíochta. Mar shampla, maidir le comhchruinniú, agus i gcomhthéacs an chomhchruinnithe sin go gcumhdaíonn fóirdheontas eachtrach cuid mhór de phraghas ceannaigh na sprice, is dócha go mbeidh saobhadh ag baint leis. Ar an gcaoi chéanna, is dócha go mbeidh saobhadh ann mar thoradh ar fhóirdheontais eachtracha lena gcumhdaítear cuid mhór de luach measta conartha a dhámhfar i nós imeachta soláthair phoiblí. Más rud é go ndeonaítear fóirdheontas eachtrach do chostais oibriúcháin, dealraíonn sé gur mó an dóchúlacht go mbeadh sé ina chúis le saobhadh ná mar a mbeadh dá ndeonófaí é do chostais infheistíochta. Féadfar a mheas gur lú an dóchúlacht go mbeadh fóirdheontais eachtracha a thugtar do ghnóthais bheaga agus mheánmhéide ina gcúis le saobhadh ná fóirdheontais eachtracha a thugtar do ghnóthais mhóra. Ina theannta sin, ba cheart saintréithe an mhargaidh, agus go háirithe na coinníollacha iomaíochta sa mhargadh, amhail bacainní iontrála, a chur san áireamh. Maidir le fóirdheontais eachtracha as a dtagann ró‑acmhainn trí shócmhainní neamheacnamaíocha a chothú nó trí infheistíocht a spreagadh i méaduithe acmhainní nach mbeadh tógtha murach sin, is dócha go mbeidh siad ina gcúis le saobhadh. Maidir le fóirdheontas eachtrach a thugtar do thairbhí a léiríonn leibhéal íseal gníomhaíochta sa mhargadh inmheánach, a thomhaistear mar shampla ó thaobh an láimhdeachais a bhaintear amach san Aontas, is lú an dóchúlacht go mbeadh saobhadh ann i gcomparáid le fóirdheontas eachtrach a thugtar do thairbhí a bhfuil leibhéal níos suntasaí gníomhaíochta aige sa mhargadh inmheánach. Ar deireadh, ba cheart a mheas, mar riail ghinearálta, nach dócha go ndéanfaidh fóirdheontais eachtracha nach mó ná EUR 5 milliún an margadh inmheánach a shaobhadh de réir bhrí an Rialacháin seo. (15)Dála cineálacha áirithe Státchabhrach, is dócha go gcruthóidh catagóirí áirithe fóirdheontas eachtrach, amhail ráthaíochtaí neamhtheoranta, saobhadh sa mhargadh inmheánach freisin de bharr a gcineáil. Níor cheart go n‑éileodh na catagóirí sin measúnú mionsonraithe bunaithe ar tháscairí. D’fhéadfadh gnóthas a thaispeáint in aon chás nach ndéanfadh an fóirdheontas eachtrach atá i gceist an margadh inmheánach a shaobhadh in imthosca sonracha an cháis. (16)Ba cheart don Choimisiún éifeachtaí dearfacha an fhóirdheontais eachtraigh ar fhorbairt na gníomhaíochta eacnamaíche fóirdheontais ábhartha a chur san áireamh. Ba cheart don Choimisiún na héifeachtaí dearfacha sin a chur i gcomparáid le héifeachtaí diúltacha fóirdheontais eachtraigh ó thaobh saobhadh sa mhargadh inmheánach d’fhonn an beart sásaimh cuí a chinneadh, más infheidhme, nó glacadh le gealltanais. D’fhéadfadh sé go mbainfí de thátal as an gcothromaíocht freisin nár cheart aon bheart sásaimh a fhorchur. Is lú seans gur mó na héifeachtaí dearfacha ná diúltacha ag na catagóirí d’fhóirdheontais eachtracha a mheastar gur dócha go ndéanfaidh siad saobhadh sa mhargadh inmheánach. (17)I gcás ina ndéanann an Coimisiún scrúdú ar fhóirdheontas eachtrach ar a thionscnamh féin, ba cheart an chumhacht a bheith aige bearta sásaimh a fhorchur ar ghnóthas chun aon saobhadh atá mar thoradh ar fhóirdheontas eachtrach sa mhargadh inmheánach a leigheas. Ba cheart do na bearta sásaimh a bheith comhréireach agus oiriúnach chun an saobhadh atá i gceist a leigheas. Ba cheart go n‑áireofaí orthu leigheasanna iompraíochta nó struchtúracha nó aisíocaíocht an fhóirdheontais eachtraigh. (18)Ba cheart an deis a bheith ag an ngnóthas lena mbaineann gealltanais a thairiscint chun an saobhadh atá mar thoradh ar an bhfóirdheontas eachtrach a leigheas. Má mheasann an Coimisiún go leigheasann na gealltanais sin an saobhadh go hiomlán agus go héifeachtach, d’fhéadfadh sé glacadh leo agus iad a dhéanamh ceangailteach trí chinneadh. (19)D’fhéadfadh an gnóthas lena mbaineann tairiscint a dhéanamh an fóirdheontas a aisíoc, mar aon leis an ús cuí. Ba cheart don Choimisiún glacadh le haisíocaíocht a thairgtear mar ghealltanas más féidir leis a fháil amach an leigheasann an aisíocaíocht an saobhadh go hiomlán, go gcuirtear i gcrích í ar bhealach trédhearcach agus go bhfuil sí éifeachtach sa chleachtas, agus an riosca go rachfar timpeall ar chuspóirí an Rialacháin seo á chur san áireamh.

(20)Mura dtairgfidh na gnóthais ;ena mbaineann gealltanais lena ndéanfaí an saobhadh a sainaithníodh a leigheas go hiomlán agus go héifeachtach, ba cheart an chumhacht a bheith ag an gCoimisiún comhchruinniú nó dámhachtain conartha poiblí a thoirmeasc sula dtarlaíonn sé. I gcás inar cuireadh an comhchruinniú chun feidhme cheana féin, go háirithe i gcásanna nach raibh gá le fógra a thabhairt roimh ré toisc nár baineadh amach na tairseacha fógartha, d’fhéadfadh an saobhadh a bheith chomh substaintiúil sin nach féidir é a leigheas trí bhearta iompraíochta nó struchtúracha ná trí aisíocaíocht an fhóirdheontais. Sna cásanna sin, d’fhéadfadh an Coimisiún cinneadh a dhéanamh an saobhadh a leigheas trí ordú a thabhairt do na gnóthais atá i gceist an comhchruinniú a dhíscaoileadh. (21)Ba cheart an chumhacht a bheith ag an gCoimisiún, ar a thionscnamh féin, scrúdú a dhéanamh ar aon fhaisnéis maidir le fóirdheontais eachtracha. Chuige sin, is gá nós imeachta a bhunú ina mbeidh dhá chéim, eadhon athbhreithniú tosaigh agus imscrúdú domhain. (22)Ba cheart cumhachtaí imscrúdaitheacha leordhóthanacha a thabhairt don Choimisiún chun an fhaisnéis uile is gá a bhailiú. Dá bhrí sin, ba cheart go mbeadh sé de chumhacht aige faisnéis a iarraidh ar aon ghnóthas nó ar aon chomhlachas gnóthas le linn an nós imeachta iomláin. Chomh maith leis sin, ba cheart an chumhacht a bheith ag an gCoimisiún fíneálacha agus íocaíochtaí pionósacha tréimhsiúla a fhorchur mar gheall ar mhainneachtain an fhaisnéis a iarrtar a chur ar fáil go tráthúil nó as faisnéis neamhiomlán, mhícheart nó mhíthreorach a sholáthar. D’fhéadfadh an Coimisiún ceisteanna a chur ar na Ballstáit nó ar thríú tíortha freisin. Thairis sin, ba cheart an chumhacht a bheith ag an gCoimisiún cuairteanna aimsithe faisnéise a thabhairt ar áitreabh Aontais an ghnóthais, nó, faoi réir é a bheith comhaontaithe ag an gnóthas agus an tríú tír lena mbaineann, ar áitreabh an ghnóthais sa tríú tír. Ba cheart go mbeadh sé de chumhacht ag an gCoimisiún freisin cinntí a dhéanamh ar bhonn na bhfíoras atá ar fáil mura gcomhoibríonn an gnóthas atá i gceist. (23)Thairis sin, i gcás inar gá sin chun an iomaíocht a athbhunú sa mhargadh inmheánach láithreach agus chun dochar doleasaithe a chosc, ba cheart an chumhacht a bheith ag an gCoimisiún bearta eatramhacha a ghlacadh. (24)I ngach cás ina bhfuil tásca leordhóthanacha ag an gCoimisiún, mar thoradh ar an athbhreithniú tosaigh, go bhfuil fóirdheontas eachtrach ann a bhfuil an margadh inmheánach á shaobhadh aige, ba cheart an chumhacht a bheith ag an gCoimisiún imscrúdú cuimsitheach a sheoladh ar mhaithe le faisnéis ábhartha bhreise a bhailiú chun measúnú a dhéanamh ar an bhfóirdheontas eachtrach, agus chun ligean do na páirtithe leasmhara a gcearta cosanta a fheidhmiú. (25)Ba cheart don Choimisiún an t‑imscrúdú domhain a dhúnadh trí chinneadh a ghlacadh. (26)Ba cheart ionstraimí iomchuí a bheith ag an gCoimisiún chun éifeachtacht na ngealltanas agus na mbeart sásaimh a áirithiú. Mura gcomhlíonann an gnóthas lena mbaineann cinneadh lena ngabhann gealltanais, cinneadh lena bhforchuirtear bearta sásaimh, nó cinneadh lena n‑ordaítear bearta eatramhacha, ba cheart an chumhacht a bheith ag an gCoimisiún fíneálacha agus íocaíochtaí pionósacha tréimhsiúla a fhorchur. (27)Chun cur i bhfeidhm ceart agus éifeachtach an Rialacháin seo a áirithiú, ba cheart an chumhacht a bheith ag an gCoimisiún cinneadh a chúlghairm agus cinneadh nua a ghlacadh, i gcás ina raibh an cinneadh bunaithe ar fhaisnéis neamhiomlán, mhícheart nó mhíthreorach, nó i gcás ina ngníomhaíonn gnóthas ar neamhréir lena ghealltanais nó leis na bearta sásaimh a forchuireadh. (28)I bhfianaise an tionchair shuntasaigh a d’fhéadfadh a bheith ag comhchruinnithe ar an margadh inmheánach, ba cheart an chumhacht a bheith ag an gCoimisiún, ar fhógra a fháil, faisnéis maidir le ranníocaíochtaí eachtracha airgeadais a scrúdú i gcomhthéacs comhchruinniú atá beartaithe. Níor cheart cead a bheith ag gnóthais an comhchruinniú a chur chun feidhme sula dtabharfar an t‑athbhreithniú ón gCoimisiún chun críche. (29)Ba cheart go leanfadh an scrúdú sin a dhéanfaidh an Coimisiún an nós imeachta céanna leis an nós imeachta ina ndéantar athbhreithniú ar fhóirdheontas eachtrach ar thionscnamh an Choimisiúin, faoi réir coigeartuithe chun sainiúlachtaí comhchruinnithe a léiriú. (30)Is gá cothromaíocht a bhaint amach idir cosaint éifeachtach an mhargaidh inmheánaigh agus an gá atá ann an t‑ualach riaracháin ar ghnóthais atá faoi réir an Rialacháin seo a theorannú. Dá bhrí sin, níor cheart ach comhchruinnithe a chomhlíonann tairseacha comhcheangailte mar a shainmhínítear sa Rialachán seo bunaithe ar mhéid an láimhdeachais san Aontas agus méid an fhóirdheontais a bheith faoi réir fógra éigeantach roimh ré. (31)Faoi bhun na dtairseach fógartha, d’fhéadfadh an Coimisiún a éileamh go dtabharfaí fógra faoi chomhchruinnithe a d’fhéadfadh a bheith fóirdheonaithe agus nár cuireadh chun feidhme fós nó go dtabharfaí fógra faoi thairiscintí a d’fhéadfadh a bheith fóirdheonaithe sula ndámhfar conradh poiblí, má mheasann sé go mbeadh athbhreithniú ex‑ante tuillte ag an gcomhchruinniú nó ag an tairiscint de bharr an tionchair a bheadh acu san Aontas. Ba cheart an deis a bheith ag an gCoimisiún freisin athbhreithniú a dhéanamh, ar a thionscnamh féin, ar chomhchruinnithe atá curtha chun feidhme cheana nó ar chonarthaí poiblí a bronnadh. (32)Agus athbhreithniú á dhéanamh ar chomhchruinniú, ba cheart an measúnú i dtaobh an bhfuil saobhadh sa mhargadh inmheánach a theorannú don chomhchruinniú atá i gceist, agus níor cheart ach fóirdheontais eachtracha a deonaíodh sna trí bliana roimh an gcomhchruinniú a mheas sa mheasúnú. (33)Tá an gá atá le haghaidh a thabhairt ar fhóirdheontais eachtracha shaobhacha thar a bheith tábhachtach sa soláthar poiblí, i bhfianaise a thábhachtaí atá sé ó thaobh an gheilleagair de sa mhargadh inmheánach agus ós rud é gur le cistí cáiníocóirí a mhaoinítear é. Ba cheart an chumhacht a bheith ag an gCoimisiún, ar fhógra a fháil sula ndámhfar conradh poiblí nó lamháltas poiblí, scrúdú a dhéanamh ar fhaisnéis maidir le ranníocaíochtaí eachtracha airgeadais leis na gnóthais rannpháirteacha i gcomhthéacs nós imeachta soláthair phoiblí. Ba cheart réamhfhógraí a bheith éigeantach os cionn na tairsí a leagtar síos sa Rialachán seo chun cásanna atá suntasach ó thaobh an gheilleagair de a chumhdach agus ag an am céanna an t‑ualach riaracháin a íoslaghdú agus gan bac a chur ar rannpháirtíocht FBManna sa soláthar poiblí. Ba cheart feidhm a bheith ag an oibleagáid réamhfhógra a thabhairt thar thairseach freisin maidir le grúpaí oibreoirí eacnamaíocha dá dtagraítear in Airteagal 26(2) de Threoir 2014/23/AE ó Pharlaimint na hEorpa agus ón gComhairle, Airteagal 19(2) de Threoir 2014/24/AE ó Pharlaimint na hEorpa agus ón gComhairle agus Airteagal 37(2) de Threoir 2014/25/AE ó Pharlaimint na hEorpa agus ón gComhairle. Ba cheart feidhm a bheith aici freisin maidir le príomhfhochonraitheoirí agus príomhsholáthraithe an ghnóthais. (34)I gcás ina dtugtar fógra faoi ranníocaíocht eachtrach airgeadais i gcomhthéacs nós imeachta soláthair phoiblí, ba cheart an measúnú a theorannú don nós imeachta sin. (35)Ba cheart a áirithiú go n‑urramófar na prionsabail lena rialaítear soláthar poiblí, go háirithe an chomhréireacht, an neamh‑idirdhealú, an chóir chomhionann agus an trédhearcacht, i ndáil le gach gnóthas atá rannpháirteach sa nós imeachta soláthair phoiblí, beag beann ar imscrúduithe a thionscnaítear agus atá ar feitheamh de bhun an Rialacháin seo. (36)Maidir le fóirdheontais eachtracha lena gcumasaítear do ghnóthas tairiscint a chur isteach, ar tairiscint í a bhfuil buntáiste míchuí ag baint léi, i ndáil leis na hoibreacha, na soláthairtí nó na seirbhísí lena mbaineann, ba cheart a mheas go gcruthaíonn siad saobhadh iarbhír nó féideartha i nós imeachta soláthair phoiblí. Dá bhrí sin, ba cheart an saobhadh sin a mheasúnú ar bhonn na sraithe táscairí neamh‑uileghabhálaí a thuairiscítear in aithrisí 13 agus 14 agus ar bhonn choincheap na tairisceana a bhfuil buntáiste míchuí ag baint léi. Leis na táscairí, ba cheart go mbeifí in ann a chinneadh conas a dhéanann an fóirdheontas eachtrach an iomaíocht a shaobhadh trí staid iomaíochta gnóthais a fheabhsú agus trína chur ar a chumas tairiscint a chur isteach a bhfuil buntáiste míchuí ag baint léi. Ba cheart an deis a thabhairt do ghnóthais bonn cirt a thabhairt nach bhfuil buntáiste míchuí ag baint leis an tairiscint, lena n‑áirítear trí na heilimintí dá dtagraítear in Airteagal 69(2) de Threoir 2014/24/AE a thabhairt ar aird. Níor cheart an toirmeasc ar dhámhachtain a chur i bhfeidhm ach amháin i gcás nach féidir bonn cirt a thabhairt do chineál buntáisteach na tairisceana a thairbhíonn d’fhóirdheontais eachtracha, dá ndámhfaí an conradh don tairiscint agus nár thairg an gnóthas a chuir an tairiscint isteach gealltanais iomchuí agus leordhóthanach chun an saobhadh a bhaint go hiomlán agus go héifeachtach. (37)Agus cineál an tsásra athbhreithnithe ex ante le haghaidh chomhchruinnithe agus dámhachtainí soláthair phoiblí á gcur san áireamh, agus an gá atá le deimhneacht dhlíthiúil maidir leis na hidirbhearta sonracha sin, ní féidir leis an gCoimisiún athbhreithniú a dhéanamh arís ar a thionscnamh féin ar chomhchruinniú nó ar thairiscint soláthair phoiblí ar tugadh fógra ina leith agus a measúnaíodh faoi na nósanna imeachta. Maidir le ranníocaíochtaí airgeadais ar cuireadh an Coimisiún ar an eolas fúthu tríd an nós imeachta um fhógra a thabhairt, d’fhéadfadh sé, áfach, go mbeadh siad ábhartha lasmuigh den chomhchruinniú nó den nós imeachta soláthair. Chun faisnéis a bhailiú faoi fhóirdheontais eachtracha, ba cheart an deis a bheith ag an gCoimisiún imscrúduithe a sheoladh ar earnálacha sonracha den gheilleagar, ar chineálacha áirithe gníomhaíochta eacnamaíche nó ar úsáid ionstraimí áirithe fóirdheontais eachtracha. (38)Ar na cúiseanna céanna, is iomchuí foráil a dhéanamh maidir le tréimhsí teorann le haghaidh forchur agus forfheidhmiú fíneálacha agus íocaíochtaí pionósacha tréimhsiúla. (39)Ar mhaithe le trédhearcacht agus deimhneacht dhlíthiúil, is iomchuí na cinntí ar fad a ghlacann an Coimisiún a fhoilsiú ina n‑iomláine nó i bhfoirm achoimre.

(40)Ba cheart don Choimisiún, agus é i mbun a chinntí a fhoilsiú, na rialacha maidir le rúndacht ghairmiúil a urramú, lena n‑áirítear cosaint faisnéise rúnda, rúin ghnó agus sonraí pearsanta, i gcomhréir le hAirteagal 339 den Chonradh. (41)I gcásanna inar dealraitheach nach bhfuil faisnéis atá marcáilte ag an ngnóthas mar fhaisnéis rúnda nó rún gnó cumhdaithe ag oibleagáid na rúndachta gairmiúla, is iomchuí sásra a bheith ann lena bhféadfadh an Coimisiún cinneadh a dhéanamh maidir lena mhéid is féidir an fhaisnéis sin a nochtadh. Ba cheart tréimhse a lua in aon chinneadh lena ndiúltaítear go bhfuil faisnéis rúnda, tréimhse a bhféadfar an fhaisnéis a nochtadh ag a deireadh, ionas gur féidir leis an bhfreagróir úsáid a bhaint as aon chosaint bhreithiúnach atá ar fáil dó, lena n‑áirítear aon bheart eatramhach. (42)Ba cheart an deis a bheith ag na gnóthais nó ag na comhlachais gnóthas lena mbaineann imscrúdú faoin Rialachán seo a gcuid barúlacha a chur isteach. Agus caomhnú chearta cosanta na ngnóthas lena mbaineann á áirithiú ag an am céanna, tá sé fíor‑riachtanach go ndéanfar rúin ghnó a chosaint. (43)Ba cheart don Aontas an Rialachán seo a chur chun feidhme i gcomhréir le dlí an Aontais agus le Comhaontú EDT agus ba cheart dó a bheith comhsheasmhach leis na gealltanais a tugadh faoi chomhaontuithe eile trádála agus infheistíochta ar páirtithe iontu an tAontas nó na Ballstáit. (44)Is féidir bonn cirt a thabhairt le srianta ar Airteagail 34, 49, 56 agus 63 den Chonradh tríd an ngá iomaíocht éagórach a sheachaint, ar choinníoll go gcomhlíonann na srianta sin, amhail srianta eile ar shaoirsí bunúsacha, prionsabail ghinearálta dhlí an Aontais, amhail comhréireacht, deimhneacht dhlíthiúil, agus cearta bunúsacha. (45)D’fhéadfadh cur chun feidhme an Rialacháin seo agus rialacha earnálacha a bheith ar forluí, go háirithe i réimse an iompair mhuirí agus an aeriompair. Dá bhrí sin, is gá soiléiriú a dhéanamh ar an ngaol idir an Rialachán seo agus na hionstraimí earnála a dhéileálann le fóirdheontais eachtracha, eadhon Rialachán (AE) 2016/1035 ó Pharlaimint na hEorpa agus ón gComhairle; Rialachán (CEE) 4057/86 ón gComhairle; agus Rialachán (AE) 2019/712 ó Pharlaimint na hEorpa agus ón gComhairle. (46)I gcás ina nglacfaidh an Coimisiún cinneadh ag deireadh an imscrúdaithe dhomhain, ba cheart do na Ballstáit a bheith rannpháirteach go leordhóthanach sula ndéanfar an cinneadh i nós imeachta comhairleach de bhun Airteagal 4 de Rialachán (AE) Uimh. 182/2011 ó Pharlaimint na hEorpa agus ón gComhairle. Tá bonn cirt leis an nós imeachta sin a roghnú agus ról na mBallstát in ionstraimí iomaíochta agus Státchabhrach á chur san áireamh, ionstraimí a bhfuil sé d’aidhm acu freisin cothrom iomaíochta a thabhairt i gcrích sa mhargadh inmheánach. (47)Chun coinníollacha aonfhoirmeacha a áirithiú maidir le cur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún i gcomhréir le hAirteagal 291 den Chonradh. Ba cheart na cumhachtaí sin a fheidhmiú chun foirm agus inneachar na bhfógraí maidir le comhchruinnithe agus na ranníocaíochtaí airgeadais a leagan amach i gcomhthéacs nósanna imeachta soláthair phoiblí, sonraí maidir le nochtadh, foirm agus inneachar na gceanglas trédhearcachta, ríomh na dteorainneacha ama, coinníollacha agus teorainneacha ama le haghaidh gealltanais agus rialacha mionsonraithe maidir leis na céimeanna nós imeachta a bhaineann le himscrúduithe i ndáil le nósanna imeachta soláthair phoiblí. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011. (48)Chun cothrom iomaíochta a áirithiú sa mhargadh inmheánach san fhadtéarma, d’fhonn a áirithiú go gcumhdófar go leordhóthanach cásanna a imscrúdaítear trí fhógraí agus ex officio araon, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i ndáil le leasú a dhéanamh ar na tairseacha fógartha maidir le comhchruinnithe agus nósanna imeachta soláthair phoiblí, catagóirí áirithe gnóthas a dhíolmhú ó na hoibleagáidí maidir le fógra a thabhairt faoin Rialachán seo, chomh maith le léasú a dhéanamh ar na teorainneacha ama maidir leis an athbhreithniú tosaigh agus na himscrúduithe doimhne ar chomhchruinnithe ar tugadh fógra ina leith nó ranníocaíochtaí poiblí ar tugadh fógra ina leith. Maidir le ranníocaíochtaí airgeadais i gcomhthéacs nós imeachta soláthair phoiblí, ba cheart an chumhacht chun na gníomhartha sin a ghlacadh a fheidhmiú ar bhealach lena gcuirtear leasanna FBManna san áireamh. Tá sé tábhachtach, go háirithe, go rachadh an Coimisiún i mbun comhairliúcháin iomchuí agus na gníomhartha sin á n‑ullmhú, lena n‑áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, ba cheart do Pharlaimint na hEorpa agus an Chomhairle na doiciméid uile a fháil ag an am céanna leis na saineolaithe sna Ballstáit, agus ba cheart rochtain chórasach a bheith ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe. (49)I gcás ina bhfuil comhchruinniú infhógartha de bhun an Rialacháin seo, ba cheart ranníocaíochtaí airgeadais le haon cheann de na páirtithe sa chomhchruinniú a deonaíodh sna trí bliana roimh dháta chur i bhfeidhm an Rialacháin seo a theacht faoi raon feidhme an Rialacháin seo. I gcomhthéacs nós imeachta soláthair phoiblí, ba cheart feidhm a bheith ag an Rialachán seo freisin maidir le ranníocaíocht airgeadais a deonaíodh do ghnóthas sna trí bliana roimh dháta chur i bhfeidhm an Rialacháin seo, TAR ÉIS AN RIALACHÁN SEO A GHLACADH: Caibidil 1: Forálacha Ginearálta Airteagal 1 Ábhar agus raon feidhme (1)Leis an Rialachán seo, leagtar síos rialacha agus nósanna imeachta maidir le himscrúdú a dhéanamh ar fhóirdheontais eachtracha a bhfuil an margadh inmheánach á shaobhadh acu agus maidir leis an saobhadh sin a cheartú. D’fhéadfadh an saobhadh sin teacht chun cinn i ndáil le haon gníomhaíocht eacnamaíoch, agus go háirithe i gcomhchruinnithe agus i nósanna imeachta soláthair phoiblí. (2)Leis an Rialachán seo tugtar aghaidh ar fhóirdheontais eachtracha a dheonaíodh do ghnóthas atá ag gabháil do ghníomhaíocht eacnamaíoch sa mhargadh inmheánach. Maidir le gnóthas a bhfuil rialú á fháil aige nó a bhfuil cumasc á dhéanamh aige le gnóthas atá bunaithe san Aontas nó le gnóthas atá rannpháirteach i nós imeachta soláthair phoiblí, meastar go bhfuil sé ag gabháil do ghníomhaíocht eacnamaíoch sa mhargadh inmheánach. Airteagal 2 Fóirdheontas eachtrach a bheith ann

(1)Chun críche an Rialacháin seo, measfar fóirdheontas eachtrach a bheith ann i gcás ina soláthraíonn tríú tír ranníocaíocht airgeadais a thugann tairbhe do ghnóthas atá ag gabháil do ghníomhaíocht eacnamaíoch sa mhargadh inmheánach agus atá teoranta, sa dlí nó i bhfíoras, do ghnóthas aonair nó do thionscal aonair nó do roinnt gnóthas nó tionscal. (2)Chun críche an Rialacháin seo, (a)áireofar an méid seo a leanas i ranníocaíocht: (i) aistriú cistí nó dliteanas, amhail instealltaí caipitil, deontais, iasachtaí, ráthaíochtaí iasachta, dreasachtaí fioscacha, fritháireamh caillteanas oibriúcháin, cúiteamh ar ualaí airgeadais a d’fhorchuir údaráis phoiblí, maitheamh fiachais, babhtálacha fiachais ar chothromas nó athsceidealú; (ii) ioncam leanúnach atá dlite thairis sin; nó (iii) soláthar earraí nó seirbhísí nó ceannach earraí agus seirbhísí; (b)áireofar sa ranníocaíocht airgeadais a chuireann an tríú tír ar fáil an ranníocaíocht airgeadais a chuireann na daoine seo a leanas ar fáil: (i) an rialtas láir agus na húdaráis rialtais ar gach leibhéal eile; ‑‑‑(ii) eintitis phoiblí eachtracha ar féidir a ngníomhaíochtaí a chur i leith an tríú tír, agus eilimintí amhail saintréithe an eintitis agus an timpeallacht dhlíthiúil agus eacnamaíoch atá ann sa Stát ina noibríonn an teintiteas á gcur san áireamh, lena náirítear ról an rialtais sa gheilleagar; nó (iii) aon eintiteas príobháideach ar féidir a ghníomhaíochtaí a chur i leith an tríú tír, agus na himthosca iomchuí ar fad á gcur san áireamh. Airteagal 3 Saobhadh sa mhargadh inmheánach (1)Measfar saobhadh sa mhargadh inmheánach a bheith ann i gcás inar dócha go bhfeabhsódh fóirdheontas eachtrach staid iomaíochta an ghnóthais lena mbaineann sa mhargadh inmheánach agus, ar an gcaoi sin, go mbeadh tionchar diúltach iarbhír nó féideartha á imirt aige ar an iomaíocht sa mhargadh inmheánach. Cinnfear cibé acu an ann do shaobhadh sa mhargadh inmheánach ar bhonn táscairí, lena bhféadfar an méid seo a leanas a áireamh: (a)méid an fhóirdheontais; (b)cineál an fhóirdheontais; (c)staid an ghnóthais agus na margaí lena mbaineann; (d)leibhéal ghníomhaíocht eacnamaíoch an ghnóthais lena mbaineann sa mhargadh inmheánach; (e)an cuspóir agus na coinníollacha a bhaineann leis an bhfóirdheontas eachtrach chomh maith lena úsáid sa mhargadh inmheánach. (2)Ní dócha go ndéanfaidh fóirdheontas eachtrach saobhadh sa mhargadh inmheánach más rud é gur faoi bhun EUR 5 mhilliún é ina iomláine thar aon tréimhse leantach trí bliana fhioscacha. Airteagal 4

Catagóirí fóirdheontas eachtrach is dóichí a dhéanfadh saobhadh sa mhargadh inmheánach Maidir le fóirdheontas eachtrach a thagann faoi aon cheann de na catagóirí seo a leanas, measfar gurb é is dóichí a dhéanfadh saobhadh sa mhargadh inmheánach: (1)fóirdheontas eachtrach a dheonaítear do ghnóthas anásta, is é sin le rá gnóthas ar dócha a rachadh as gnó sa ghearrthéarma nó sa mheántéarma in éagmais aon fhóirdheontais, mura bhfuil plean athstruchtúraithe ann a d’fhéadfadh inmharthanacht fhadtéarmach an ghnóthais sin a bheith mar thoradh air agus lena n‑áirítear ranníocaíocht shuntasach ón ngnóthas; (2)fóirdheontas eachtrach i bhfoirm ráthaíochta neamhtheoranta ar fhiacha nó dliteanais an ghnóthais, is é sin le rá gan aon teorainn maidir le méid ná fad na ráthaíochta sin; (3)fóirdheontas eachtrach a éascaíonn comhchruinniú go díreach; (4)fóirdheontas eachtrach lena gcuirtear ar chumas gnóthais tairiscint a chur isteach a bhfuil buntáiste míchuí ag baint léi, agus ar a mbonn sin go ndámhfaí an conradh poiblí don ghnóthas. Airteagal 5 Cothromú (1)Déanfaidh an Coimisiún, má tá údar leis, éifeachtaí diúltacha an fhóirdheontais eachtraigh maidir le saobhadh sa mhargadh inmheánach a chúiteamh le héifeachtaí dearfacha ar fhorbairt na gníomhaíochta eacnamaíche ábhartha. (2)Cuirfidh an Coimisiún san áireamh an comhardú idir na héifeachtaí diúltacha agus éifeachtaí dearfacha agus cinneadh á dhéanamh aige an ndéanfar bearta sásaimh a fhorchur nó an nglacfar le gealltanais, agus cineál agus leibhéal na mbeart sásaimh nó na ngealltanas sásaimh sin. Airteagal 6 Gealltanais agus bearta sásaimh (1)Chun an saobhadh sa mhargadh inmheánach a leigheas, ar saobhadh iarbhír nó féideartha é mar thoradh ar fhóirdheontas eachtrach, féadfaidh an Coimisiún bearta sásaimh a fhorchur. Féadfaidh an gnóthas lena mbaineann gealltanais a thairiscint freisin. (2)Le gealltanais nó bearta sásaimh déanfar an saobhadh sa mhargadh inmheánach atá mar thoradh ar fhóirdheontais eachtracha a leigheas go hiomlán agus go héifeachtach. (3)Féadfaidh an méid seo a leanas a bheith i gceist le gealltanais nó bearta sásaimh: (a)rochtain a thairiscint faoi choinníollacha córa neamh‑idirdhealaitheacha ar bhonneagar a fuair fóirdheontais eachtracha shaobhacha nó ar thacaigh na fóirdheontais sin leis ach amháin má fhoráiltear don rochtain chóir neamh‑idirdhealaitheacha sin cheana féin le reachtaíochta atá i bhfeidhm san Aontas; (b)acmhainneacht nó láithreacht sa mhargadh a laghdú; (c)staonadh ó infheistíochtaí áirithe; (d)sócmhainní arna bhfáil nó arna bhforbairt le cúnamh ó fhóirdheontais eachtracha a cheadúnú ar théarmaí córa, réasúnta agus neamh‑idirdhealaitheacha; (e)torthaí taighde agus forbartha a fhoilsiú;

(f)sócmhainní áirithe a dhífheistiú; (g)a cheangal ar na gnóthais atá i gceist an comhchruinniú a dhíscaoileadh; (h)an fóirdheontas eachtrach a aisíoc, lena n‑áirítear ráta iomchuí úis. (4)Féadfaidh an Coimisiún ceanglais maidir le tuairisciú agus trédhearcacht a fhorchur. (5)Má thairgeann gnóthas gealltanais a leigheasann an saobhadh sa mhargadh inmheánach go hiomlán agus go héifeachtach, féadfaidh an Coimisiún glacadh leo agus iad a cheangal ar an ngnóthas i gcinneadh lena ngabhann gealltanais i gcomhréir le hAirteagal 9(3). (6)I gcás ina mbeartaíonn an gnóthas atá i gceist an fóirdheontas eachtrach a aisíoc, lena n‑áirítear ráta úis iomchuí, glacfaidh an Coimisiún leis an aisíocaíocht sin mar ghealltanas más féidir leis a fháil amach an bhfuil an aisíocaíocht trédhearcach agus éifeachtach, agus an riosca go dtiocfaí thart air á chur san áireamh. Caibidil 2: Athbhreithniú ex‑officio ar fhóirdheontais eachtracha Airteagal 7 Athbhreithniú ex‑officio ar fhóirdheontais eachtracha Féadfaidh an Coimisiún, ar a thionscnamh féin, scrúdú a dhéanamh ar fhaisnéis ó aon fhoinse maidir le fóirdheontais eachtracha a líomhnaítear a bheith saobhach. Airteagal 8 Athbhreithniú tosaigh (1)Lorgóidh an Coimisiún an fhaisnéis uile a mheasann sé is gá chun measúnú a dhéanamh, ar bhonn tosaigh, cibé acu an fóirdheontas eachtrach atá sa ranníocaíocht airgeadais faoi scrúdú agus cibé acu an bhfuil an margadh inmheánach á shaobhadh aige. Chuige sin, féadfaidh an Coimisiún an méid seo a leanas a dhéanamh go háirithe: (a)faisnéis a iarraidh i gcomhréir le hAirteagal 11; (b)cigireachtaí a dhéanamh laistigh agus lasmuigh den Aontas i gcomhréir le hAirteagal 12 nó le hAirteagal 13. (2)I gcás ina measann an Coimisiún, bunaithe ar an athbhreithniú tosaigh, go bhfuil tásca leordhóthanacha ann gur deonaíodh fóirdheontas eachtrach do ghnóthas, ar fhóirdheontas dhéanann saobhadh sa mhargadh inmheánach, déanfaidh sé an méid seo a leanas: (a)cinneadh a ghlacadh chun imscrúdú domhain a thionscnamh (‘cinneadh chun imscrúdú domhain a thionscnamh’), ina ndéanfar achoimre ar na saincheisteanna ábhartha fíorais agus dlí agus lena n‑áireofar measúnú tosaigh ar fhóirdheontas eachtrach a bheith ann agus ar an saobhadh iarbhír nó féideartha sa mhargadh inmheánach; (b)an gnóthas lena mbaineann a chur ar an eolas; agus (c)fógra a fhoilsiú in Iris Oifigiúil an Aontais Eorpaigh, ina n‑iarrfar ar pháirtithe leasmhara, ar na Ballstáit agus ar an tríú tír lena mbaineann a dtuairimí a chur in iúl i scríbhinn laistigh de thréimhse ama fhorordaithe.

(3)I gcás ina gcinnfidh an Coimisiún, tar éis measúnú tosaigh a dhéanamh, nach bhfuil aon fhoras leordhóthanach ann chun an t‑imscrúdú domhain a thionscnamh, toisc nach bhfuil fóirdheontas eachtrach ann nó toisc nach bhfuil aon tásc ann go bhfuil saobhadh iarbhír nó féideartha sa mhargadh inmheánach, dúnfaidh sé an t‑athbhreithniú tosaigh agus cuirfidh sé an gnóthas lena mbaineann ar an eolas. Airteagal 9 Imscrúdú domhain (1)Le linn an imscrúdaithe dhomhain, déanfaidh an Coimisiún measúnú breise ar an bhfóirdheontas eachtrach a bhfuil an margadh inmheánach á shaobhadh aige, ar fóirdheontas é a sainaithníodh sa chinneadh chun an t‑imscrúdú domhain a thionscnamh, agus lorgóidh sé an fhaisnéise uile a mheasann sé a bheith riachtanach i gcomhréir le hAirteagail 11, 12 agus 13. (2)I gcás ina gcinnfidh an Coimisiún go bhfuil an margadh inmheánach á shaobhadh ag fóirdheontas eachtrach de bhun Airteagail 3 go 5, féadfaidh sé bearta sásaimh a fhorchur (‘cinneadh le bearta sásaimh’). (3)I gcás ina gcinnfidh an Coimisiún go bhfuil an margadh inmheánach á shaobhadh ag fóirdheontas eachtrach de bhun Airteagal 3 go 5 agus go bhfuil gealltanais á dtairiscint ag an gnóthas lena mbaineann, ar gealltanais iad a mheasann an Coimisiún a bheith iomchuí agus leordhóthanach chun an saobhadh a leigheas go hiomlán agus go héifeachtach, féadfaidh sé, trí chinneadh, na gealltanais sin a dhéanamh ceangailteach ar an ngnóthas (‘cinneadh lena ngabhann gealltanais’). Maidir le cinneadh lena nglactar le haisíocaíocht fóirdheontais eachtraigh i gcomhréir le hAirteagal 6(6), déanfar é a mheas mar chinneadh lena ngabhann gealltanais. (4)Glacfaidh an Coimisiún cinneadh gan agóid i gcás ina gcinnfidh sé an méid seo a leanas: (a)nach ndeimhnítear an measúnú tosaigh a leagtar amach ina chinneadh chun imscrúdú domhain a thionscnamh; nó (b)gur mó na héifeachtaí dearfacha a bheidh ag saobhadh sa mhargadh inmheánach de réir bhrí Airteagal 5. Airteagal 10 Bearta eatramhacha Féadfaidh an Coimisiún bearta eatramhacha a dhéanamh, sna cásanna seo a leanas: (1)go bhfuil tásca ann gur fóirdheontas eachtrach atá i ranníocaíocht airgeadais agus go bhfuil an margadh inmheánach á shaobhadh aici; agus (2)go bhfuil baol tromchúiseach ann go ndéanfar dochar suntasach doleasaithe don iomaíocht sa mhargadh inmheánach. Airteagal 11 Iarratais ar fhaisnéis (1)Féadfaidh an Coimisiún a cheangal ar ghnóthas lena mbaineann an fhaisnéis uile is gá a chur ar fáil. (2)Féadfaidh an Coimisiún an fhaisnéis sin a iarraidh ar ghnóthais eile nó ar chomhlachais gnóthas eile. (3)Maidir le faisnéis a iarraidh ar ghnóthas nó ar chomhlachas gnóthas: (a)luafar ann an bunús dlí agus an cuspóir, sonraítear an fhaisnéis a éilítear agus leagtar síos teorainn ama iomchuí ar laistigh di nach mór an fhaisnéis a sholáthar;

(b)beidh ráiteas ann, más rud é go bhfuil an fhaisnéis a sholáthraítear mícheart, neamhiomlán nó míthreorach agus d’fhéadfaí na híocaíochtaí pionósacha tréimhsiúla dá bhforáiltear in Airteagal 15 a fhorchur; (c)beidh ráiteas ann, de bhun Airteagal 14, ina ndeirtear go mbeidh cead ag an gCoimisiún cinneadh a dhéanamh ar bhonn na bhfíoras atá ar fáil, más rud é go bhfuil easpa comhair ón ngnóthas lena mbaineann. (4)Arna iarraidh sin don Choimisiún, soláthróidh na Ballstáit gach faisnéis is gá dó chun na dualgais a shanntar dó leis an Rialachán seo a chur i gcrích. (5)Féadfaidh an Coimisiún a iarraidh ar an tríú tír lena mbaineann an fhaisnéis uile is gá a chur ar fáil chomh maith. Airteagal 12 Cigireachtaí laistigh den Aontas (1)Féadfaidh an Coimisiún na cigireachtaí is gá a dhéanamh ar ghnóthais. (2)I gcás ina ndéanfaidh an Coimisiún an chigireacht sin, tabharfar de chumhacht do na hoifigigh a údaróidh an Coimisiún an chigireacht a dhéanamh an méid seo a leanas a dhéanamh: (a)dul isteach in aon áitreabh nó talamh de chuid an ghnóthais lena mbaineann; (b)leabhair agus taifid ghnó eile a scrúdú agus cóipeanna díobh a bhreith leo nó a iarraidh; (c)míniú ar fhíricí nó doiciméid a bhaineann leis an ábhar agus le cuspóir na cigireachta a iarraidh ar aon ionadaí nó ar aon bhall foirne de chuid an ghnóthais agus na freagraí a thaifeadadh; (d)aon áitreabh gnó agus leabhair agus taifid a shéalú don tréimhse agus don mhéid atá riachtanach le haghaidh na cigireachta. (3)Géillfidh an gnóthas lena mbaineann do chigireachtaí a ordófar le cinneadh ón gCoimisiún. Déanfaidh na hoifigigh agus na daoine tionlacain eile a bheidh údaraithe ag an gCoimisiún chun cigireacht a dhéanamh a gcumhachtaí a fheidhmiú ar chinneadh ón gCoimisiún a sholáthar: (a)ina sonrófar ábhar agus cuspóir na cigireachta; (b)ina mbeidh ráiteas, de bhun Airteagal 14, ina ndéarfar go mbeidh cead ag an gCoimisiún cinneadh a dhéanamh ar bhonn na bhfíoras atá ar fáil, más rud é go bhfuil easpa comhair ón ngnóthas lena mbaineann; (c)ina ndéanfar tagairt don fhéidearthacht fíneálacha agus pionóis dá bhforáiltear in Airteagal 15 a fhorchur. (4)In am trátha roimh an gcigireacht, tabharfaidh an Coimisiún fógra faoin gcigireacht don Bhallstát ar ar a chríoch a dhéanfar an chigireacht. (5)Arna iarraidh sin don Bhallstát nó don Choimisiún, déanfaidh oifigigh de chuid an Choimisiúin chomh maith le hoifigigh a údaróidh nó a cheapfaidh an Ballstát ar ar a chríoch a dhéanfar an chigireacht cúnamh gníomhach a thabhairt do na hoifigigh agus do dhaoine tionlacain eile a bheidh údaraithe ag an gCoimisiún. Chun na críche sin, beidh na cumhachtaí a shonraítear i mír 2 acu. (6)I gcás ina gcinnfidh oifigigh nó daoine tionlacain eile, a bheidh údaraithe ag an gCoimisiún, go bhfuil gnóthas ag cur i gcoinne cigireachta de réir bhrí an Airteagail seo, tabharfaidh an Ballstát lena mbaineann gach cúnamh is gá dóibh agus, i gcás inarb iomchuí, iarrfaidh sé cúnamh na bpóilíní nó cúnamh údaráis choibhéisigh forfheidhmiúcháin, ionas go mbeidh sé ar a gcumas a gcigireacht a dhéanamh. (7)Arna iarraidh sin don Choimisiún, déanfaidh Ballstát ina chríoch féin aon chigireacht nó aon bheart bailithe fíoras eile faoina dhlí náisiúnta chun a shuí an bhfuil fóirdheontas eachtrach ann a dhéanann saobhadh sa mhargadh inmheánach.

Airteagal 13 Cigireacht lasmuigh den Aontas Chun na dualgais a shanntar dó leis an Rialachán seo a chomhlíonadh, féadfaidh an Coimisiún cigireachtaí a dhéanamh i gcríoch tríú tír, ar choinníoll go bhfuil a thoiliú tugtha ag an ngnóthas lena mbaineann agus go bhfuil fógra oifigiúil tugtha do rialtas an tríú tír agus gur aontaigh sé leis an gcigireacht. Beidh feidhm de réir analaí ag Airteagal 12(1), (2) agus (3), pointí (a) agus (b). Airteagal 14 Neamh‑chomhoibriú (1)Féadfaidh an Coimisiún cinneadh a dhéanamh de bhun Airteagal 8 nó Airteagal 9 ar bhonn na bhfíoras atá ar fáil, más rud é go ndéanann gnóthas lena mbaineann nó tríú tír an méid seo a leanas: (a)go cuireann siad faisnéis neamhiomlán, mhícheart nó mhíthreorach ar fáil mar fhreagairt ar iarraidh ar fhaisnéis faoi Airteagal 11; (b)mura n‑éiríonn leo an fhaisnéis a iarradh a chur ar fáil laistigh den teorainn ama atá forordaithe ag an gCoimisiún; (c)go ndiúltaíonn siad géilleadh do chigireacht an Choimisiúin laistigh nó lasmuigh den Aontas a ordaíodh faoi Airteagal 12 nó Airteagal 13; nó (d)go gcuireann sé bac ar an athbhreithniú tosaigh nó ar an imscrúdú domhain. (2)I gcás inar thug gnóthas nó comhlachas gnóthas, Ballstát nó an tríú tír faisnéis mhícheart nó mhíthreorach don Choimisiún, déanfar neamhaird ar an bhfaisnéis sin. (3)I gcás nach gcuireann gnóthas lena mbaineann, lena n‑áirítear gnóthas poiblí atá á rialú go díreach nó go neamhdhíreach ag an Stát, an fhaisnéis is gá ar fáil chun a chinneadh an dtugann ranníocaíocht airgeadais tairbhe dó, féadfar a mheas go bhfuair an gnóthas sin an tairbhe sin. (4)Agus na fíorais atá ar fáil á gcur i bhfeidhm, d’fhéadfadh sé nach mbeadh toradh an nós imeachta chomh fabhrach don ghnóthas lena mbaineann agus a bheadh dá gcomhoibreodh sé. Airteagal 15 Fíneálacha agus íocaíochtaí pionósacha tréimhsiúla (1)Féadfaidh an Coimisiún, trí chinneadh, fíneálacha agus íocaíochtaí pionósacha tréimhsiúla a fhorchur i gcás ina ndéanann gnóthas lena mbaineann nó comhlachas gnóthas, d’aon ghnó nó le faillí, an méid seo a leanas: (a)faisnéis mhícheart, neamhiomlán nó mhíthreorach a thabhairt mar fhreagairt ar iarraidh a rinneadh de bhun Airteagal 11 nó gan an fhaisnéis a thabhairt laistigh den teorainn ama fhorordaithe; (b)na leabhair a éilítear nó taifid eile a bhaineann leis an ngnó a chur ar fáil i bhfoirm neamhiomlán le linn cigireachtaí faoi Airteagal 12; (c)mar fhreagairt ar cheist a cuireadh i gcomhréir le hAirteagal 12(2), pointe (c), (i) go dtugann siad freagra mícheart nó míthreorach,

(ii) go dteipeann orthu freagra mícheart, neamhiomlán nó míthreorach a thug ball foirne a cheartú laistigh de theorainn ama atá socraithe ag an gCoimisiún, nó (iii) go dteipeann orthu freagra iomlán a sholáthar maidir le fíorais a bhaineann le hábhar agus le cuspóir cigireachta a ordaíodh trí chinneadh a glacadh de bhun Airteagal 12(3), nó go ndiúltaíonn siad freagra a thabhairt; (d)go ndiúltaíonn siad géilleadh do chigireachtaí a ordaíodh faoi Airteagal 12 nó go bhfuil séalaí briste greamaithe i gcomhréir le hAirteagal 12(2)(d). (2)Na fíneálacha a ghearrfar sna cásanna dá dtagraítear i mír 1, ní bheidh siad níos mó ná 1 % de láimhdeachas comhiomlán an ghnóthais nó an chomhlachais ghnóthas lena mbaineann sa bhliain ghnó roimhe sin. (3)Maidir leis na híocaíochtaí pionósacha tréimhsiúla a fhorchuirtear sna cásanna dá dtagraítear i mír 1, ní rachaidh na híocaíochtaí thar 5 % de mheánláimhdeachas comhiomlán laethúil an ghnóthais nó an chomhlachais ghnóthas lena mbaineann sa bhliain ghnó roimhe sin in aghaidh gach lae moille ar lá oibre é, a ríomhfar ón dáta a bhunaítear leis an gcinneadh, go dtí go gcuirfidh sé faisnéis iomlán agus cruinn arna hiarraidh ag an gCoimisiún. (4)Sula nglacfaidh sé aon chinneadh i gcomhréir le mír 1, socróidh an Coimisiún teorainn ama deiridh dhá sheachtain chun an fhaisnéis atá in easnamh a fháil ón ngnóthas nó ón gcomhlachas gnóthas lena mbaineann. (5)I gcás nach gcomhlíonann gnóthas lena mbaineann cinneadh lena ngabhann gealltanais de bhun Airteagal 9(3), cinneadh lena n‑ordaítear bearta eatramhacha de bhun Airteagal 10 nó cinneadh lena bhforchuirtear bearta sásaimh de bhun Airteagal 9(2), féadfaidh an Coimisiún, trí chinneadh, na nithe seo a leanas a fhorchur: (a)fíneálacha nach mó ná 10 % de láimhdeachas comhiomlán an ghnóthais lena mbaineann sa bhliain ghnó roimhe sin; agus (b)íocaíochtaí pionósacha tréimhsiúla nach mó ná 5 % de mheánláimhdeachas comhiomlán laethúil an ghnóthais lena mbaineann sa bhliain ghnó roimhe sin in aghaidh gach lae a bheidh neamhchomhlíonadh i gceist, ag tosú ón lá a dhéanfaidh an Coimisiún cinneadh lena bhforchuirfear na híocaíochtaí pionósacha sin, go dtí go gcinnfidh an Coimisiún go gcomhlíonann an gnóthas lena mbaineann an cinneadh. (6)Agus méid na fíneála nó na híocaíochta pionósaí tréimhsiúla á shocrú, tabharfar aird ar chineál, tromchúis agus fad an tsáraithe, agus aird chuí á tabhairt ar phrionsabail na comhréireachta agus na hoiriúnachta. Airteagal 16 Cúlghairm Féadfaidh an Coimisiún cinneadh a glacadh de bhun Airteagal 9(2), (3) nó (4) a chúlghairm agus cinneadh nua a ghlacadh in aon cheann de na cásanna seo a leanas: (1)i gcás ina ngníomhaíonn an gnóthas lena mbaineann ar neamhréir lena ghealltanais nó leis na bearta sásaimh a forchuireadh; (2)i gcás ina raibh an cinneadh bunaithe ar fhaisnéis neamhiomlán, mhícheart nó mhíthreorach. Caibidil 3: Comhchruinnithe Airteagal 17 Saobhadh sa mhargadh inmheánach mar thoradh ar fhóirdheontais eachtracha i gcomhchruinnithe Maidir le comhchruinniú, beidh an measúnú ar cibé acu atá saobhadh sa mhargadh inmheánach de réir bhrí Airteagail 3 nó 4 teoranta don chomhchruinniú atá i gceist. Ní bhreithneofar sa mheasúnú ach fóirdheontais eachtracha a deonaíodh sna trí bliana féilire roimh chur i gcrích an chomhaontaithe, fógairt na tairisceana poiblí, nó sealbhú leasa rialaithe.

Airteagal 18 Sainmhíniú ar chomhchruinnithe agus tairseacha fógartha ina leith (1)Chun críocha an Rialacháin seo, measfar comhchruinniú a bheith ann i gcás ina dtiocfaidh athrú ar rialú ar bhonn marthanach mar thoradh ar aon cheann díobh seo a leanas: (a)cumasc dhá ghnóthas nó níos mó a bhí neamhspleách roimhe seo nó codanna de na gnóthais sin; (b)rialú díreach nó indíreach ar ghnóthas iomlán amháin nó níos mó nó ar chodanna de na gnóthais sin a bheith faighte ag duine amháin nó níos mó a bhfuil aon ghnóthas amháin ar a laghad á rialú aige nó acu, nó a bheith faighte ag aon ghnóthas amháin nó níos mó, cibé acu trí cheannach urrús nó sócmhainní, trí chonradh nó trí aon mhodh eile. (2)Má chruthaítear comhfhiontar a dhéanann feidhmeanna uile eintitis eacnamaíoch neamhspleách a fheidhmiú ar bhonn buan, beidh an comhfhiontar sin ina chomhchruinniú de réir bhrí mhír 1. (3)Chun críocha Airteagal 19, measfar ‘comhchruinniú infhógartha’ a bheith ann más rud é go ndéanfar na nithe seo a leanas i gcomhchruinniú, (a)go bhfuil an gnóthas a fuarthas nó ceann amháin ar a laghad de na gnóthais atá i mbun cumaisc bunaithe san Aontas agus go ngineann sé láimhdeachas comhiomlán EUR 500 milliún ar a laghad san Aontas; agus (b)go bhfuair na gnóthais lena mbaineann ranníocaíocht chomhiomlán airgeadais de níos mó ná EUR 50 milliún ó thríú tíortha sna trí bliana féilire sular tugadh fógra. (4)Agus comhfhiontar dá dtagraítear i mír 2 á chruthú, measfar go bhfuil‘comhchruinniú infhógartha’ ann sna cásanna seo a leanas: (a)go bhfuil an comhfhiontar féin nó ceann dá mháthairghnóthais bunaithe san Aontas agus go ngineann sé láimhdeachas comhiomlán EUR 500 milliún ar a laghad san Aontas; agus (b)go bhfuair an comhfhiontar féin agus a mháthairghnóthais ranníocaíocht airgeadais chomhiomlán ó thríú tíortha arbh fhiú níos mó ná EUR 50 milliún iad sna trí bliana féilire sular tugadh fógra. Airteagal 19 Réamhfhógra a thabhairt maidir le comhchruinnithe (1)Tabharfar fógra faoi chomhchruinnithe infhógartha don Choimisiún sula gcuirfear chun feidhme é agus i ndiaidh an comhaontú a chur i gcrích, i ndiaidh an tairiscint phoiblí a fhógairt, nó i ndiaidh leas urlámhais a fháil. (2)Féadfaidh na gnóthais lena mbaineann fógra a thabhairt freisin don chomhchruinniú atá beartaithe nuair a thaispeánann siad rún de mheon macánta don Choimisiún comhaontú a thabhairt i gcrích nó, i gcás tairiscint phoiblí, nuair atá rún chun tairiscint den sórt sin a dhéanamh fógartha go poiblí acu, ar choinníoll go mbeadh comhchruinniú infhógartha mar thoradh ar an gcomhaontú nó ar an tairiscint atá beartaithe faoi mhír 1. (3)Comhchruinniú lena gcuimsítear cumasc de réir bhrí Airteagal 18(1), pointe (a), nó le linn comhrialú a fháil de réir bhrí Airteagal 18(1), pointe (b), déanfaidh na páirtithe sa chumasc nó na páirtithe a bhfuil comhrialú á fháil acu, de réir an cháis, fógra a thabhairt ina leith ar bhonn comhpháirteach. I ngach cás eile, is é an duine nó an gnóthas a bhfuil rialú á fháil acu ar iomlán nó ar chodanna de ghnóthas amháin nó níos mó a dhéanfaidh an fógra. (4)Mura n‑éiríonn leis na gnóthais lena mbaineann a n‑oibleagáid maidir le fógra a thabhairt a chomhlíonadh, féadfaidh an Coimisiún athbhreithniú a dhéanamh ar chomhchruinniú infhógartha i gcomhréir leis an Rialachán seo trí fhógra faoin gcomhchruinniú sin a iarraidh. Sa chás sin, ní bheidh an Coimisiún faoi cheangal ag na teorainneacha ama dá dtagraítear in Airteagal 23(1) agus (4). (5)Féadfaidh an Coimisiún fógra a iarraidh roimh ré maidir le haon chomhchruinniú nach bhfuil ina chomhchruinniú infhógartha de réir bhrí Airteagal 18 tráth ar bith sula gcuirfear chun feidhme é i gcás ina measann an Coimisiún gur bhain na gnóthais lena mbaineann tairbhe as fóirdheontais eachtracha sna trí bliana roimh an gcomhchruinniú. Measfar gur comhchruinniú infhógartha an comhchruinniú sin chun críocha an Rialacháin seo. Airteagal 20

Sainmhíniú ar rialú (1)Chun críocha Airteagal 18, is é a bheidh sa rialú cearta, conarthaí nó modh ar bith eile lena dtugtar an fhéidearthacht, go leithleach nó i gcomhcheangal agus ag féachaint do bhreithnithe fíorais nó dlí lena mbaineann, tionchar cinntitheach a imirt ar ghnóthas, go háirithe trí na nithe seo a leanas: (a)trí úinéireacht nó tríd an gceart chun na sócmhainní uile de chuid gnóthais, nó cuid díobh, a úsáid; (b)trí chearta nó conarthaí a mbíonn tionchar cinntitheach acu ar chomhdhéanamh, vótáil nó cinntí na gcomhlachtaí de chuid gnóthais. (2)Is iad na daoine nó na gnóthais a gheobhaidh an rialú na daoine nó na gnóthais sin: (a)ar sealbhóirí iad ar na cearta nó atá i dteideal cearta faoi na conarthaí lena mbaineann; nó (b)nach sealbhóirí iad ar na cearta sin nó nach bhfuil i dteideal na gceart sin, ach a bhfuil an chumhacht acu na cearta a eascraíonn uathu sin a fheidhmiú. Airteagal 21 An láimhdeachas a ríomh (1)Cuimseofar le láimhdeachas comhiomlán na méideanna arna ndíorthú ag na gnóthais lena mbaineann sa bhliain airgeadais roimhe sin ó dhíol táirgí agus ó sholáthar seirbhísí a thagann faoi chuimsiú ghnáthghníomhaíochtaí na ngnóthas tar éis lacáistí díolacháin agus cáin bhreisluacha agus cánacha eile a bhaineann go díreach le láimhdeachas a asbhaint. Ní bheidh díol táirgí nó soláthar seirbhísí idir na gnóthais dá dtagraítear i mír 4 san áireamh le láimhdeachas comhiomlán gnóthais lena mbaineann. Is éard a bheidh sa láimhdeachas sa mhargadh inmheánach táirgí a dhíoltar le gnóthais nó le tomhaltóirí agus seirbhísí a sholáthraítear do ghnóthais nó do thomhaltóirí sa mhargadh inmheánach. (2)De mhaolú ar mhír 1, más fáil codanna, is cuma an eintitis dhlíthiúla iad